**บทที่ 2**

**เอกสารและงานวิจัยที่เกี่ยวข้อง**

การวิจัยครั้งนี้ ผู้วิจัยได้ทำการศึกษาค้นคว้า แนวคิด ทฤษฎีที่เกี่ยวข้อง แนวปฏิบัติเอกสารและงานวิจัยที่เกี่ยวข้อง ดังต่อไปนี้

 1. ความหมายและพฤติกรรมการสอน

 2. หลักการสอนของครูที่ดี

 3. แนวคิดเกี่ยวกับการสอน

 4. บริบททั่วไปโรงเรียนการกุศลของวัดในพระพุทธศาสนาวัดท่าสะอาด

 5. หลักสูตรแกนกลางการศึกษาขั้นพื้นฐาน พุทธศักราช 2551

 6. โครงสร้างหลักสูตรสถานศึกษาโรงเรียนการกุศลของวัดในพระพุทธศาสนาวัดท่าสะอาดอำเภอเซกา จังหวัดบึงกาฬ

 7. งานวิจัยที่เกี่ยวข้อง

**2.1 ความหมายและพฤติกรรมการสอน**

 **2.1.1 ความหมายของพฤติกรรม**

 พฤติกรรม (Behavior) หมายถึง การกระทําหรืออาการที่แสดงออกทางกล้ามเนื้อ ความคิดของบุคคลที่ตอบสนองต่อสิ่งเร้าภายในจิตใจและภายนอก อาจทําไปโดยรู้ตัว ไม่รู้ตัว อาจเป็น พฤติกรรมที่พึงประสงค์ และไม่พึงประสงค์ ผู้อื่นอาจสังเกตการกระทํานั้นได้และสามารถใช้เครื่องมือ ทดสอบได้ (ราชบัณฑิตยสถาน, 2525, น. 573 ; วิธี แจ่มกระทึก, 2541, น. 14)

 พฤติกรรม หมายถึง ปฏิกิริยาและกิจกรรมทุกชนิดที่มนุษย์แสดงออกทางรูปธรรม นามธรรม ตลอดเวลา สังเกตได้ด้วยประสาทสัมผัส วาจา และการกระทํา สามารถแบ่งพฤติกรรมออก ได้เป็น 2 ประเภท คือ พฤติกรรมภายนอก (Overt Behavior) ซึ่งเป็นการกระทําที่สังเกตได้ด้วย ประสาทสัมผัสหรืออาจใช้เครื่องมือช่วย และพฤติกรรมภายใน (Covert Behavior) ซึ่งเป็น กระบวนการ
ที่เกิดขึ้นภายในจิตใจ บุคคลอื่นไม่สามารถสังเกตได้ (สิทธิโชค วรานุสันติกุล, 2529, น. 9 – 11 ; เฉลิมพล ตันสกุล, 2541, น. 2)

 พฤติกรรม หมายถึง การกระทําที่สังเกตได้เช่น การพูด การเดิน การเต้นของหัวใจ การรับรู้ การคิด การจํา และการรู้สึก การกระทําที่สังเกตไม่ได้ เช่น ผู้กระทํารู้ตัว ไม่รู้ตัว หรือเป็น พฤติกรรมที่พึงประสงค์และไม่พึงประสงค์ เป็นการกระทําเพื่อตอบสนองความต้องการของแต่ละบุคคล
ซึ่งสัมพันธ์กับสิ่งกระตุ้นภายในและภายนอก (โยธิน ศันสนยุทธ, 2533, น. 3 ; สุชาดา มะโนทัย, 2539 ; อัครฤทธิ์ หอมประเสริฐ, 2543, น. 10)

 โกลเดนสัน (Goldenson, 1984, น. 90) ได้ให้คําจํากัดความของพฤติกรรมไว้ว่า เป็นการ กระทําหรือตอบสนองการกระทําทางจิตวิทยาของแต่ละบุคคลและเป็นปฏิสัมพันธ์ในการตอบสนองสิ่ง กระตุ้นภายในหรือภายนอก รวมทั้งเป็นกิจกรรมการกระทําต่าง ๆ ที่เป็นไปอย่างมีจุดหมาย สังเกตเห็นได้ หรือเป็นกิจกรรมการกระทําต่าง ๆ ที่ได้ผ่านการใคร่ครวญแล้ว หรือเป็นไปอย่างไม่รู้ตัว จากความหมายของพฤติกรรมที่กล่าวมาแล้วข้างต้น

 สรุปได้ว่า พฤติกรรม หมายถึง วิธีการแสดงออกที่ครูใช้ในการสอนการพัฒนาทางด้านต่าง ๆ ของนักเรียน ซึ่งได้แก่คุณลักษณะส่วนตัวของครูผู้สอน การเตรียมการสอน การจัดกิจกรรมการเรียนการสอน การจูงใจและเสริมแรงทางการเรียน การใช้สื่อการเรียนการสอน การปลุกฝังคุณธรรมและจริยธรรม และการประเมินผลการเรียนการสอน ประกอบด้วย การเตรียมการสอน การจัดกิจกรรมการเรียนการสอน การจูงใจและเสริมแรงทางการเรียน การใช้สื่อการเรียนการสอน และการวัดและประเมินผล เป็นต้น

 **2.1.2** **องค์ประกอบของพฤติกรรม**

 สุชาดา มะโนทัย (2539, น. 9 – 10, อ้างถึงใน Cronbach, 1972) กล่าวว่าพฤติกรรมมนุษย์มีองค์ประกอบ 7 ประการ

 1. ความมุ่งหมาย (Goal) เป็นความต้องการที่ทําให้เกิดกิจกรรมเพื่อสนองตอบความ ต้องการที่เกิดขึ้น ความต้องการบางอย่างสามารถตอบสนองได้ทันที แต่บางอย่างต้องใช้เวลานานจึง บรรลุความต้องการได้

 2. ความพร้อม (Readiness) คือ ระดับวุฒิภาวะหรือความสามารถที่จําเป็นในการทํา กิจกรรมเพื่อสนองความต้องการ

 3. สถานการณ์ (Situation) เป็นเหตุการณ์ที่เปิดโอกาสให้เลือกทํากิจกรรม
เพื่อสนอง ความต้องการ

 4. การแปลความหมาย (Interpretation) ก่อนที่จะทํากิจกรรมหนึ่งลงไป มนุษย์จะ พิจารณาสถานการณ์ก่อนแล้วจึงตัดสินใจเลือกวิธีการที่เกิดความพึงพอใจมากที่สุดเพื่อตอบสนองความ ต้องการ

 5. การตอบสนอง (Response) เป็นการกระทํากิจกรรมเพื่อสนองตอบความต้องการ โดยวิธีการที่ได้เลือกแล้วในขั้นแปลความหมาย

 6. ผลที่ได้รับหรือผลที่ตามมา (Consequence) เมื่อทํากิจกรรมแล้วย่อมได้รับผลการ กระทํานั้น ผลที่ได้รับอาจเป็นไปตามที่คาดคิดหรืออาจตรงข้ามก็ได้

 7. ปฏิกิริยาต่อความผิดหวัง (Reaction to Thwarting) ในกรณีที่ไม่สามารถตอบสนอง ความต้องการได้ มนุษย์ก็อาจจะย้อนกลับไปแปลความหมายของสถานการณ์และเลือกวิธีการใหม่

 Bloom (1975, pp. 65 – 197) ได้กล่าวถึง พฤติกรรมว่าเป็นกิจกรรมทุกประเภท
ที่ มนุษย์กระทํา อาจเป็นสิ่งสังเกตได้หรือไม่ได้ และพฤติกรรมดังกล่าวนี้ ได้แบ่งออกเป็น 3 ส่วน คือ

 1. พฤติกรรมด้านความรู้

 พฤติกรรมด้านความรู้ เป็นกระบวนการทางด้านสมองเป็นความสามารถทางด้านสติปัญญา ที่เกี่ยวข้องกับ การรับรู้ การจําข้อเท็จจริงต่าง ๆ รวมทั้งการพัฒนาความสามารถ และทักษะทาง สติปัญญา การใช้ความคิด วิจารณญาณเพื่อประกอบการตัดสินใจ จัดจําแนกได้ตามลําดับขั้นจากง่าย ไปยาก ดังนี้

 1.1 ความรู้ ความจํา (Knowledge) เป็นพฤติกรรมขั้นต้นเกี่ยวกับความจําได้ หรือระลึกได้

 1.2 ความเข้าใจ (Comprehension) เป็นพฤติกรรมที่ต่อเนื่องมาจากความรู้
คือ จะต้องมีความรู้มาก่อนถึงจะเข้าใจได้ ความเข้าใจนี้จะแสดงออกมาในรูปของการแปลความ ตีความ และคาดคะเน

 1.3 การนําไปใช้ (Application) เป็นการนําเอาวิชาการ ทฤษฎี กฎเกณฑ์และ แนวคิดต่าง ๆ ไปใช้

 1.4 การวิเคราะห์ (Analysis) เป็นขั้นที่บุคคลมีความสามารถและมีทักษะใน
การจําแนกเรื่องราวที่สมบูรณ์ใด ๆ ออกเป็นส่วนย่อยและมองเห็นความสัมพันธ์อย่างแน่ชัดระหว่าง ส่วนประกอบที่รวมเป็นปัญหา หรือสถานการณ์อย่างใดอย่างหนึ่ง

 1.5 การสังเคราะห์ (Synthesis) เป็นความสามารถของบุคคลในการรวบรวม ส่วนย่อยต่าง ๆ เข้าเป็นส่วนรวมที่มีโครงสร้างใหม่ มีความชัดเจน และมีคุณภาพสูงขึ้น

 1.6 การประเมินผล (Evaluation) เป็นความสามารถของบุคคลในการวินิจฉัย
ตีราคาของสิ่งของต่าง ๆ โดยมีกฎเกณฑ์ที่ใช้ช่วยประเมินค่านี้ อาจเป็นกฎเกณฑ์ที่บุคคลสร้างขึ้นมา หรือ มีอยู่แล้วก็ตาม

 2. พฤติกรรมด้านเจตคติ

 เจตคติเป็นกระบวนการทางด้านจิตใจ อารมณ์ความรู้สึก ความสนใจ เจตคติ
การให้คุณค่า การปรับปรุงค่านิยม การแสดงคุณลักษณะตามค่านิยมที่ยึดถือ รวมไปถึงความเชื่อ ความรู้สึกของบุคคลที่มีต่อสิ่งต่าง ๆ กันจะบอกแนวโน้มของบุคคลในการกระทําพฤติกรรม
ทั้งนี้ขึ้นอยู่กับองค์ประกอบ อื่น ๆ ด้วย ซึ่งได้แบ่งขั้นตอนการเกิดพฤติกรรมด้านเจตคติได้ดังนี้

 2.1 การรับหรือการให้ความสนใจ (Receiving or Attending) เป็นขั้นที่บุคคล ถูกกระตุ้นให้ทราบว่าเหตุการณ์ หรือสิ่งเร้าบางอย่างเกิดขึ้น และบุคคลนั้นมีความยินดี หรือมีภาวะ จิตใจพร้อมที่จะรับ หรือให้ความพอใจต่อสิ่งเร้านั้น ในการยอมรับนี้ประกอบด้วย ความตระหนัก ความ ยินดีที่ควรรับ และการเลือกรับ

 2.2 การตอบสนอง (Responding) เป็นขั้นที่บุคคลถูกจูงใจให้เกิดความรู้สึก ผูกมัดต่อสิ่งเร้า เป็นเหตุให้บุคคลพยายามทําให้เกิดปฏิกิริยาตอบสนอง พฤติกรรมขั้นนี้ ประกอบด้วย ความยินยอม ความเต็มใจ และความพอใจที่จะตอบสนอง

 2.3 การให้ค่านิยม (Valuing) เป็นขั้นที่บุคคลมีปฏิกิริยาซึ่งแสดงให้เห็นว่า บุคคลนั้นยอมรับว่า เป็นสิ่งที่มีคุณค่าสําหรับตนเอง และได้นําไปพัฒนาเป็นของตนอย่างแท้จริง พฤติกรรมขั้นนี้ส่วนมากใช้คําว่า “ค่านิยม” ซึ่งการเกิดค่านิยมนี้ประกอบด้วย การยอมรับ ความชอบ และการผูกมัดค่านิยมเข้ากับตนเอง

 2.4 การจัดกลุ่มค่า (Organization) เป็นขั้นที่บุคคลจัดระบบของค่านิยมต่าง ๆ ให้ เข้ากลุ่มโดยพิจารณาถึงความสัมพันธ์ระหว่างค่านิยมนั้น ในการจัดกลุ่มนี้ประกอบด้วย
การสร้าง แนวความคิดเกี่ยวกับค่านิยม และการจัดระบบของค่านิยม

 2.5 การแสดงลักษณะตามค่านิยมที่ยึดถือ (Characterization by a Value or Complex) พฤติกรรมขั้นนี้ถือว่า บุคคลมีค่านิยมหลายชนิด และจัดอันดับของค่านิยมเหล่านั้น
จากดี ที่สุดไปถึงน้อยที่สุด พฤติกรรมเหล่านี้จะเป็นตัวคอยควบคุมพฤติกรรมของบุคคล พฤติกรรมในขั้นนี้ ประกอบด้วย การวางแนวทางของการปฏิบัติ และการแสดงลักษณะที่จะปฏิบัติตามแนวทางที่เขา กําหนด

 3. พฤติกรรมด้านการปฏิบัติ

 พฤติกรรมด้านการปฏิบัตินี้ เป็นการใช้ความสามารถที่แสดงออกทางร่างกาย
ซึ่งรวมทั้ง พฤติกรรมที่แสดงออกและสังเกตได้ เป็นพฤติกรรมขั้นสุดท้ายที่บุคคลปฏิบัติออกมา
โดยมีด้านความรู้ และด้านเจตคติ เป็นตัวช่วยให้เกิดพฤติกรรมด้านการปฏิบัติที่ถูกต้อง
แต่กระบวนการในการจะก่อให้เกิด พฤติกรรมนี้ต้องอาศัยระยะเวลาและการตัดสินใจหลายขั้นตอน แต่นักวิชาการก็เชื่อว่ากระบวนการ ทางการศึกษาจะช่วยให้เกิดพฤติกรรมการปฏิบัติได้

 **2.1.3 ความสัมพันธ์ระหว่างความรู้ (Knowledge) เจตคติ (Attitude) และการปฏิบัติ (Practice)**

 Schwartz (1975, pp. 28 – 31) ได้ศึกษาถึงรูปแบบความสัมพันธ์ของพฤติกรรมที่เกิด จากการเรียนรู้ทั้ง 3 ด้าน คือ ความสัมพันธ์ระหว่างความรู้ เจตคติ และการปฏิบัติ สามารถสรุป รูปแบบของความสัมพันธ์ได้เป็น 4 ลักษณะคือ

 1. ความรู้ เจตคติ การปฏิบัติ เจตคติเป็นตัวกลางที่ทําให้เกิดความรู้และการปฏิบัติ ดังนั้นความรู้มีความสัมพันธ์กับเจตคติ และเจตคติมีผลต่อการปฏิบัติ

 2. ความรู้ การปฏิบัติ เจตคติ ความรู้และเจตคติมีความสัมพันธ์ซึ่งกันและกัน
ทําให้เกิดการปฏิบัติตามมา

 3. ความรู้ การปฏิบัติ เจตคติ ความรู้และเจตคติต่างกัน ทําให้เกิดการปฏิบัติได้ โดยที่ความรู้และเจตคติไม่จําเป็นต้อง สัมพันธ์กัน

 4. เจตคติ ความรู้ การปฏิบัติ ความรู้มีผลต่อการปฏิบัติทั้งทางตรงและทางอ้อม สําหรับทางอ้อมนั้นมีเจตคติเป็นตัวกลาง ทําให้เกิดการปฏิบัติตามมาได้

 กล่าวโดยสรุป พฤติกรรมแต่ละด้านส่งผลทําให้ เกิดการปฏิบัติตามมาในตอนสุดท้าย ซึ่งเป็นการกระทําของสิ่งมีชีวิตที่สามารถวัดได้หรือสังเกตได้นั่นเอง มนุษย์มีพฤติกรรมต่าง ๆ มากมาย พฤติกรรมที่นับได้ว่ามีความสําคัญอย่างหนึ่งคือพฤติกรรมการบริโภค อาหาร ซึ่งนับว่าเป็นการปฏิบัติของบุคคลที่เกี่ยวข้องกับอาหาร เพื่อช่วยทําให้ร่างกายเจริญเติบโต ช่วยให้สามารถดํารงชีวิตอยู่ได้อย่างมีสุขภาพที่ดี

**2.2 หลักการสอนที่ดี**

 **2.2.1 ความหมายของครูที่ดี**

 การศึกษาเป็นกระบวนการที่ทำให้มนุษย์สามารถพัฒนาคุณภาพชีวิตของตนเองให้สามารถอยู่ในสังคมได้อย่างมีความสุข มีการเกื้อหนุนการพัฒนาประเทศได้อย่างเหมาะสม สอดคล้องกับการเปลี่ยนแปลงในทุก ๆ ด้าน และบุคคลที่มีความสำคัญอย่างยิ่งต่อการจัดการศึกษาดังกล่าวก็คือครูนั่นเอง เพราะครูเป็นผู้ที่มีหน้าที่สร้างประสบการณ์การเรียนรู้ และการพัฒนาโดยรอบให้เกิดในตัวผู้เรียน เพื่อให้มีความรู้ความสามารถและประสบการณ์ในเชิงวิชาการ นำไปสู่การมีสภาพชีวิตความเป็นอยู่ที่ดีขึ้น รวมทั้งการดำรงตนเป็นสมาชิกที่ดีของสังคม ดังนั้นการจะพัฒนาการศึกษาให้มีคุณภาพจึงย่อมต้องพึ่งพาอาศัยครูที่มีคุณภาพ ครูที่มีความเป็นครู

 คำว่า ครู หรือคุรุ ในภาษาไทย มาจากคำว่า คุรุธาตุ หรือ ครธาตุ ซึ่งแปลความได้ว่าเป็นผู้ที่หนักในวิชาความรู้ ในคุณธรรม และในภารกิจการงาน รวมทั้งการทำหน้าที่ยกย่องเชิดชูศิษย์ของตนเอง จากผู้ที่ไม่รู้ให้กลายเป็นผู้รู้ ผู้ที่ไม่มีความสามารถให้มีความสามารถ ผู้ที่ไม่มีความคิดให้มีความคิด ผู้ที่มีความประพฤติไม่เหมาะสมให้มีความเหมาะสม และจากผู้ที่ไม่พึงปรารถนาให้เป็นผู้ที่พึงปรารถนา ซึ่งตามนัยของความเป็นครูในภาษาไทยจึงเป็นผู้ที่ต้องทำงานหนักจริง ๆ ส่วนในภาษาอังกฤษมาจากคำว่า TEACHER ก็เช่นเดียวกัน กล่าวคือ T- Teach E– Example A–Ability
C- Characteristic H– Health E- Enthusiasm R - Responsibility

 1. TEACH (การสอน)

 คุณลักษณะประการแรกของความเป็นครูก็คือ ต้องสอนได้ สอนเพื่อให้ผู้เรียนเกิดกระบวนการเรียนรู้ในตนเอง มีการเปลี่ยนแปลงพฤติกรรมไปในทางที่ดี โดยการ

 1. ฝึกฝนแนะนำให้เป็นคนดี

 2. สอนให้เข้าใจแจ่มแจ้ง

 3. สอนศิลปวิทยาให้หมดสิ้น

 4. ยกย่องให้ปรากฏในหมู่คณะ

 5. สร้างเครื่องคุ้มกันในสารทิศ (สอนให้รู้จักเลี้ยงตัว รักษาตนในอันที่จะดำเนินชีวิตต่อไปด้วยดี) และที่สำคัญคือ

 6. ต้องสอนให้เกิดความงอกงามทางสติปัญญา มีความคิด และสร้างสรรค์

 อย่างไรก็ตามการสอนของครูแต่ละคนนั้นขึ้นกับทักษะและลักษณะของตนเอง (Teaching Skill and Style) เป็นการนำเทคนิควิธีและทักษะหลาย ๆ ด้านมาผสมผสานให้เหมาะสมสอดคล้องกัน จึงต้องใช้เทคนิคและทักษะหลายด้านร่วมกับประสบการณ์เพื่อให้เกิดกระบวนการเรียนรู้ และต้องมุ่งจัดสรรการเรียนรู้นั้นไปในทิศทางที่ดีและมีคุณธรรมในสังคม บทบาทการสอนของครูจึงต้องดำเนินการ โดย

 1. สอนเนื้อหาวิชาการตามหลักสูตรรายวิชาที่ได้รับมอบหมาย โดยการมีการเตรียมการสอนอย่างเป็นขั้นเป็นตอน ตั้งแต่การทำ Course Syllabus แผนจัดการเรียนรู้หรือแผนการสอนรายชั่วโมง การดำเนินการสอน และการประเมินผล มีการปรับปรุงพัฒนา และสร้างผลงานทางวิชาการอยู่เสมอ

 2. สอนการปรับตัวให้เหมาะสมในสังคม

 3. สอนให้ให้เจริญเติบโต มีความคิด มีเหตุผล และมีความคิดริเริ่มสร้างสรรค์ ตามแผนที่ได้กำหนดหรือเตรียมการไว้เป็นอย่างดี

 2. EXAMPLE (เป็นตัวอย่าง)

 ผู้เรียนโดยทั่วไปนั้นจะ “เรียน” และ “เลียน” จากตัวครู การทำตัวเป็นต้นแบบหรือแบบอย่างจึงเป็นสิ่งที่มีอิทธิพลมากกว่าการบอกกล่าวเฉย ๆ เพราะการแสดงต้นแบบให้เห็นด้วยสายตานั้น เป็นภาพที่มองเห็นชัดเจนและง่ายต่อการลอกเลียนยิ่งกว่าการรับฟังและบอกเล่าอย่างปกติ ถ้าต้องการให้ผู้เรียนเป็นอะไร จงพยายามแสดงออกเช่นนั้นทั้งในการดำเนินชีวิตและในการสนทนา

 การวางตัวของครูเป็นตัวอย่างหรือเยี่ยงอย่างให้แก่ผู้เรียนได้มาก แม้ว่าผู้เรียนจะมีความคิด ความอ่านของตนเองที่ไม่ต้องการเลียนแบบผู้ใหญ่ทุกประการเหมือนเด็กเล็ก แต่ครูก็ คือครูที่ผู้เรียนพิจารณาว่ามีความหมายสำคัญอยู่มาก โดยเขาจะสนใจและเฝ้าสังเกตนับตั้งแต่การแต่งกาย ไปจนถึงการประพฤติปฏิบัติ จะเป็นประสบการณ์ให้เขาได้พิจารณา นอกจากนี้การรู้ตัวเองของครู
การแนะนำให้ผู้เรียนประพฤติให้เหมาะสม ก็เป็นสิ่งจำเป็นที่ครู (ตัวเรา) ต้องประพฤติและปฏิบัติตนให้เหมาะสมด้วย

 3. ABILITY (ความสามารถ)

 คำว่า “ความสามารถ” หมายถึงกำลังที่มีจริงในการแสดงหรือในการกระทำอย่างใดอย่างหนึ่ง ไม่ว่าการกระทำนั้นจะเป็นการกระทำทางกายหรือทางจิตใจ และไม่ว่ากำลังนั้นจะได้มาจากการฝึกฝนอบรมหรือไม่ก็ตาม แบ่งออกได้เป็น 2 ประเภท คือ ความสามารถทั่วไป (General Ability) และความสามารถพิเศษ (Specific Ability) นอกจากนั้นครูจะต้องทราบถึงการเปลี่ยนแปลงใหม่หรือนวตกรรมทางการศึกษา (Inovation in Teaching) เพื่อจะช่วยปรับปรุงและพัฒนากระบวนการเรียนรู้หรือการเรียนการสอนให้ดียิ่งขึ้นไป การเรียนการสอนก็เช่นเดียวกับการวินิจฉัย การรักษาโรคทางการแพทย์หรือจะสมมติเป็นการปรุงอาหารในครัวก็ได้ ที่จะต้องแสดงฝีมืออย่างเต็มที่ให้ได้อาหารอร่อยที่สุด ดังนั้นครูจึงต้องประเมินตัวเอง ประเมินการสอน และปรับปรุงข้อบกพร่องของสิ่งที่ตนสอนไปเสมอ (Diagnosis and Treatment of Course Defects) เพื่อให้ผลการสอนดีที่สุด

 นอกจากครูจะต้องเข้าใจบทบาทความเป็นครูของตนเองแล้ว (Teacher’s Role) ครูควรจะมีความสามารถดังนี้

 1. จิตวิทยาการเรียนรู้ (Psychology of Learning)

 2. การกำหนดวัตถุประสงค์ของการสอนอย่างชัดเจน (Specific of Objectives)

 3. การวิเคราะห์เนื้อหา (Content Analysis)

 4. การจัดกิจกรรมการเรียนการสอน (Learning Activities)

 5. การนำโสตทัศนูปกรณ์มาช่วยสอน (the Application of Audiovisual Aids)

 6. การจัดทำแผนการสอน (Course Syllabus and Lesson Planning)

 7. การประเมินการเรียนการสอน (assessment)

 4. CHARACTERISTIC (คุณสมบัติ)

 ความหมายที่ใช้โดยทั่ว ๆ ไป หมายถึง คุณภาพหรือคุณสมบัติที่สังเกตได้ชัดเจนในตัวบุคคล ทำให้ทราบได้ว่าบุคคลนั้นแตกต่างไปจากบุคคลอื่น ๆ ในความหมายเฉพาะ อุปนิสัยหมายถึง ผลรวมของนิสัยต่าง ๆ ที่บุคคลมีอยู่ หรือผลรวมของลักษณะของพฤติกรรมต่าง ๆ ของบุคคล
ตามความเข้าใจของคนทั่วไป คำว่าอุปนิสัยนี้แฝงความหมายของคุณธรรมจรรยาในตัวด้วย เช่น เราพูดว่าเขาผู้นั้นมีอุปนิสัยดี เป็นต้น ในคุณสมบัติของความเป็นครู สิ่งสำคัญคือ ครูจะต้องมีเจตคติที่ดีต่อผู้เรียน ต่อวิชาที่สอน และต่องานที่ทำ

 5. HEALTH (สุขภาพดี)

 การมีสุขภาพดี หมายถึงการไม่มีโรค รวมถึงมีสภาพทางร่างกายและจิตใจที่สมบูรณ์แข็งแรงพอที่จะดำรงชีวิตในสังคมได้อย่างปกติสุข ผู้ที่เป็นครูนั้นต้องทำงานหนัก ดังนั้นสุขภาพทางด้านร่างกายจึงเป็นสิ่งสำคัญ แต่ที่สำคัญกว่าคือสุขภาพจิต คงเคยได้ยินคำว่า “จิตเป็นนาย
กายเป็นบ่าว” ดังนั้นครูจึงจำเป็นต้องมีสุขภาพจิตที่ดีด้วย จิตดีนั้นไม่เพียงแต่ไม่เป็นโรคจิต
โรคประสาทเท่านั้น แต่เป็นผู้ที่มีสมรรถภาพ มีการงานและมีชีวิตที่เป็นสุขทำประโยชน์ต่อสังคมด้วยความพอใจ สามารถปรับตัวให้เข้ากับสิ่งแวดล้อม รวมทั้งต่อบุคคลที่เราอยู่ร่วมและต่อสังคม
ที่เราเกี่ยวข้อง โดยไม่ก่อความเดือดร้อนให้ทั้งต่อตนเองและผู้อื่น

 6. ENTHUSIASM (ความกระตือรือล้น)

 ความกระตือรือล้นของครูนั้น อาจจะเป็นการใฝ่หาความรู้ใส่ตน เพราะจะต้องถือว่าการใฝ่หาความรู้เพื่อปรับปรุงการเรียนการสอนนั้นเป็นกระบวนการอย่างหนึ่งของการพัฒนาตน (Learning to Teach is a Process of Self-Development) การเพิ่มพูนความรู้มีหลายรูปแบบ เช่น
การประชุมสัมมนา อบรมระยะสั้น จะทำให้ครูที่ขาดความรู้ในเรื่องที่ตนสอนได้มีความรู้เพิ่มเติมและทำให้มีความมั่นใจในการสอนมากขึ้น ความกระตือรือล้นของครูนั้น ไม่ใช่มุ่งเน้นเฉพาะการพัฒนาตัวครูเท่านั้น แต่จะต้องมีความกระตือรือร้นในการพัฒนาการเรียนการสอนด้วย

 7. RESPONSIBILITY (ความรับผิดชอบ)

 ครูที่ดีจะต้องมีความรับผิดชอบในหน้าที่ของตนตามที่ได้กล่าวมาแล้วเป็นอย่างดี รวมทั้งยอมรับผลแห่งการกระทำนั้น ๆ ไม่ว่าจะดีหรือไม่ก็ตาม และพร้อมที่จะปรับปรุงแก้ไข

 **2.2.2 พฤติกรรมการสอนของครูที่ดี**

 สำหรับการสอนของครูในการช่วยเหลือผู้เรียนนั้น คำถามต่อไปนี้จะบ่งชี้ว่าครูท่านนั้นเป็นครูที่ดีหรือไม่ รวมทั้งตัวเราเองที่เป็นครูด้วย ซึ่งสามารถตรวจสอบได้ด้วยตัวเอง ดังนี้

 2.2.2.1 การสอนที่ส่งเสริมให้ผู้เรียนได้ฝึกหัดเรียนรู้ด้วยตนเอง (Self Learning)

 1) ให้ผู้เรียนได้ตอบคำถามเกี่ยวกับวิชาการที่เรียนหรือไม่

 2) ให้ผู้เรียนค้นคว้าเพื่อตอบคำถามหรือเพื่อแก้ไขปัญหาเพิ่มเติมหรือไม่

 3) จัดกิจกรรมให้ผู้เรียนได้รู้จักคิด และฝึกทักษะในการทำงานหรือไม่

 2.2.2.2 การประเมินและการบอกให้ผู้เรียนทราบถึงผลงานที่ทำ (Feed back)

 4) บอกผู้เรียนหรือไม่ว่าเมื่อมอบหมายงานให้ทำแล้ว เขาทำงานเป็นอย่างไร

 5) อธิบายให้ผู้เรียนทราบหรือไม่ถึงข้อบกพร่องต่าง ๆ ที่ทำ

 6ป อธิบายให้ผู้เรียนทราบหรือไม่ ว่าทำอย่างไรจึงจะทำได้ดีกว่านี้

 2.2.2.3 การให้ความกระจ่างชัดในการสอน (Clearity)

 7) สังเกตหรือไม่ว่าผู้เรียนทุกคนสามารถได้ยินและมองเห็นชัดเจน

 8) ใช้คำพูดง่าย ๆ เหมาะสมกับวัยของผู้เรียนหรือไม่

 9) ใช้อุปกรณ์การสอนเพื่อช่วยให้การเรียนการสอนมีความหมายยิ่งขึ้นหรือไม่

 ซึ่งอุปกรณ์การสอนดังกล่าว อาจประกอบด้วย

 1) รูปภาพ ภาพถ่าย ภาพวาด 7) ภาพโปสเตอร์

 2) แผนภูมิ แผนผัง แผนที่ 8) ภาพหลัก

 3) ภาพติดกระดานผ้าสำลี 9) ภาพกระจกฉาย

 4) ภาพยนตร์ 10) ภาพชุด

 5) วัตถุของจริง 11) วัตถุจำลอง

 6) นิทรรศการ 12) เครื่องบันทึกเสียง เป็นต้น

 2.2.2.4 การทำให้การสอนมีความหมายมากขึ้น (Making Your Meaningful)

 10) ได้สอนโดยเชื่อมโยงบทเรียนที่สอนกับสภาพที่ผู้เรียนเป็นอยู่หรือไม่

 11) ได้ยกตัวอย่างเพื่อให้ผู้เรียนมองเห็นภาพพจน์กระจ่างขึ้นหรือไม่

 12) ได้เชื่อมโยงสิ่งที่ครูสอนกับงานที่ผู้เรียนจะต้องกระทำหรือไม่

 13) ได้สรุปเพื่อให้ผู้ได้แนวคิดที่ดีอีกครั้งหรือไม่

 2.2.2.5 จะต้องแน่ใจว่าผู้เรียนเรียนรู้เรื่องสิ่งที่สอน (Ensuring Mastery)

 14) ได้ตรวจสอบหรือไม่ ว่าผู้เรียนทุกคนเข้าใจในทุก ๆ เรื่อง ทุก ๆ จุดที่สอน

 15) เคยตรวจสอบหรือไม่ว่าผู้เรียนแต่ละคนสามารถฝึกทักษะได้หรือไม่

 2.2.2.6 จะต้องเข้าใจถึงความแตกต่างของผู้เรียนแต่ละคน (Individual Differences)

 16) ยินยอมให้ผู้เรียนแต่ละคนได้ทำงานตามความสามารถและใช้เวลาที่ไม่เท่ากันหรือไม่

 17) เคยกระตุ้นให้ผู้เรียนได้เรียนรู้โดยวิธีแตกต่างกันออกไปหรือไม่

 18) เคยใช้วิธีสอนหลาย ๆ วิธีหรือไม่ ซึ่งวิธีสอนมีหลายวิธี ดังนี้

 18.1) อธิบายจากหนังสือแล้วให้ผู้เรียนไปอ่านเองนอกเวลา

 18.2) อธิบายจากหนังสือแล้วให้อ่านหนังสือพร้อมกัน

 18.3) วิธีประชุมกลุ่มให้ผู้เรียนออกความคิดเห็นอภิปรายร่วมกัน

 18.4) การแสดงหรือเล่นละครสั้น ๆ

 18.5) สอนจากเหตุการณ์หรือประสบการณ์

 18.6) ใช้กรณีศึกษา

 18.7) ใช้วิธี Constructivism

 18.8) ทำรายงานค้นคว้าเป็นรายบุคคล

 18.9) ทำรายงานค้นคว้าเป็นกลุ่ม

 18.10) วิธีสาธิต

 18.11) ให้มีการฝึกปฏิบัติ

 18.12) ให้ทำโครงการหรือโครงงาน

 18.13) การทัศนศึกษา

 18.14) จัดหาประสบการณ์ตรง (First hand Experience) ทั้งในห้องเรียนและนอกห้องเรียนให้สอดคล้องกับเนื้อหาที่สอน

 18.15) ใช้วิธีการปฏิบัติให้เกิดกระบวนการทางปัญญา เป็นต้น ให้การดูแลผู้เรียนทุกคน (Caring)

 19) เคยให้ความมั่นใจแก่ผู้เรียนหรือไม่ว่าครูรักผู้เรียนทุกคนไม่ว่าจะทำดีหรือไม่

 20) แสดงให้ผู้เรียนเห็นหรือไม่ว่าสนใจและเตรียมสอนอย่างดีตลอดช่วงเวลา
ที่สอน

 21) เคยฟังความคิดเห็น หรือให้ผู้เรียนวิจารณ์การสอนบ้างหรือไม่

 **2.2.3** **การสอนที่มีคุณภาพ**

 การเรียนรู้เกิดจากการมีปฏิสัมพันธ์ขององค์ประกอบต่าง ๆ ในกระบวนการเรียนการสอน และในองค์ประกอบนี้ครู-อาจารย์ผู้สอนและพฤติกรรมการสอนที่แสดงออกมา จะเป็นส่วนหนึ่งที่มีความสำคัญในลำดับต้น ๆ ที่ส่งผลต่อคุณภาพหรือความสำเร็จในการเรียนรู้ของนักศึกษา ท่านเป็นครู-อาจารย์ซึ่งถือว่าเป็นส่วนสำคัญของความสำเร็จนั้น ได้เคยตรวจสอบพฤติกรรมการสอนของ
ตัวท่านเองบ้างหรือไม่ว่ามีคุณภาพอยู่ในระดับใด คุณภาพในที่นี้หมายถึงคุณภาพตามเกณฑ์ที่ผู้คนทั่วไปพอใจหรือตามที่หน่วยงานที่น่าเชื่อถือเป็นผู้กำหนดขึ้นมา ซึ่งเมื่อพิจารณาจากพฤติกรรมการเรียนการสอน แบ่งออกเป็น 5 ระดับ คือ

 สอนตรง หมายถึง การใช้วิธีการสอนที่ก่อให้เกิดการพัฒนาด้านสติปัญญาขั้นต้น เป็นการพัฒนาทางสมองในการเก็บรักษาเรื่องราว ข้อมูล เท็จจริง เน้นความสามารถในการจำความรู้ต่าง ๆ เช่น การจำกฎ หลักเกณฑ์ ทฤษฎีต่าง ๆ ได้ หากพิจารณาการมีส่วนร่วมของนักศึกษาในการเรียนการสอนแล้วอยู่ในระดับ 0 -20%

 สอนอธิบายขยายความ หมายถึง การสอนให้เกิดความเข้าใจในเนื้อหา ความรู้ สามารถอธิบาย แปลความหรือขยายความด้วยคำพูดของตนเองได้ การสอนระดับนี้เป็นการเน้นพัฒนาการ ความสามารถในการสื่อความหมายระหว่างตนเองกับผู้อื่น หากพิจารณาด้านการมีส่วนร่วมของนักศึกษาในการดำเนินการเรียนการสอนแล้ว อยู่ในระดับ 21-40%

 สอนคิด หมายถึง การพัฒนาความสามารถในการวิเคราะห์ แยกแยะเนื้อหาความรู้เรื่องใดเรื่องหนึ่ง เป็นส่วนประกอบย่อย ๆ หรือความรู้ด้านต่าง ๆ พร้อมทั้งสามารถเปรียบเทียบความแตกต่าง คล้ายคลึงกันของส่วนประกอบย่อย ๆ หรือความรู้ด้านต่าง ๆ เหล่านั้นด้วย หากพิจารณาด้านการมีส่วนร่วมของนักศึกษาในการดำเนินการเรียนการสอนแล้วอยู่ในระดับ 41-60%

 สอนสร้าง หมายถึง การพัฒนาความสามารถในการบอกความสัมพันธ์เชิงเหตุผลของส่วนประกอบย่อย ๆ หรือความรู้หลาย ๆ ด้าน และสามารถนำไปอธิบายให้ข้อเสนอแนะในการแก้ปัญหา หรือนำไปใช้ได้ หากพิจารณาด้านการมีส่วนร่วมของนักศึกษาในการดำเนินการเรียน
การสอนแล้ว อยู่ในระดับ 61-80%

 สอนค้นพบ หมายถึง การพัฒนาความสามารถในการสังเคราะห์ หรือการรวมส่วนประกอบย่อย ๆ ของความรู้หลาย ๆ เรื่องให้เป็นอันหนึ่งอันเดียวกันซึ่งเป็นการบูรณาการความรู้เพื่อสร้างสิ่งใหม่ ๆ หรือสามารถแก้ปัญหาใหม่ ๆ ที่ต้องใช้ความสามารถในการคิดเป็นอย่างมาก เป็นการคิดอย่างมีวิจารณญาณและสามารถประเมินค่าสิ่งต่าง ๆ ได้ หากพิจารณาด้านการมีส่วนร่วมของนักศึกษาในการดำเนินการเรียนการสอนแล้วอยู่ในระดับ 81-100%

 จากการสำรวจสภาพการเรียนการสอน และการประเมินผลการใช้หลักสูตรพบว่า ครู-อาจารย์ทั่วไป ส่วนใหญ่ยังคงจัดการเรียนการสอนโดยเป็นผู้อธิบาย บอกจด หรือเขียนกระดานดำ และเน้นเนื้อหาสาระมากกว่ากระบวนการ ภายใต้สภาพดังกล่าวจะไม่มีการแลกเปลี่ยนความรู้ซึ่งกันและกัน ไม่เปิดโอกาสให้นักศึกษาได้สร้างองค์ความรู้ใหม่ และก่อให้เกิดปัญหาที่ไม่สามารถคิดดัดแปลงทฤษฎีไปสู่การปฏิบัติ หรือประยุกติให้เหมาะสมกับสถานการณ์จริงได้ เพราะเป็นวิธีการสอนที่ไม่สามารถตอบสนองศักยภาพและยังไม่สามารถเปลี่ยนแปลงพฤติกรรมของนักศึกษาให้เป็นไปตามที่หลักสูตรคาดหวัง กล่าวได้ว่ายังมีปัญหาทั้งในเรื่องของการจัดการเรียนการสอนและคุณภาพของผู้เรียน ดังนั้นเพื่อให้เกิดการเปลี่ยนแปลงในตัวนักศึกษาเพื่อให้พวกเขามีคุณลักษณะ
ที่พึงประสงค์ ครู-อาจารย์จึงต้องมีการทบทวนรูปแบบการสอนใหม่ ซึ่งจากการวิจัยทั้งในและต่างประเทศได้เสนอว่า รูปแบบการสอนที่ดีนั้นควรเป็นในลักษณะของการสอนแบบบูรณาการ เน้นให้ผู้เรียนได้มีส่วนร่วม มีกิจกรรม มีการปฏิบัติ หรือเป็นศูนย์กลางของการเรียนการสอน

 **2.2.4 การสอนที่เน้นให้ผู้เรียนเป็นศูนย์กลางของการเรียนการสอน**

 การเรียนรู้ที่แท้จริงเกิดจากการที่ผู้เรียนได้มีปฎิสัมพันธ์กับสิ่งแวดล้อมที่อยู่รอบตัว ดังนั้นการจัดการเรียนการสอนจึงต้องจัดให้นักศึกษาได้มีส่วนร่วมในการทำกิจกรรม หรือมีการปฏิบัติให้มากที่สุดเท่าที่จะทำได้ เป็นการสอนที่เน้นผู้เรียนเป็นศูนย์กลาง ผู้สอนจะมีบทบาทน้อยลง ผู้เรียนจะมีโอกาสได้พัฒนาทักษะการคิดในระดับสูง รู้จักวางแผนการทำงาน ทำงานเป็น รู้จักตัดสินใจแก้ปัญหาได้ มีการทำงานร่วมกับผู้อื่น และได้แสดงออกซึ่งคุณลักษณะที่พึงประสงค์ ต่อไปนี้เป็นการเปรียบเทียบให้เห็นวิธีการสอน (บางวิธี) ที่มีครูเป็นศูนย์กลาง และผู้เรียนเป็นศูนย์กลาง ซึ่งตามนัยดังได้กล่าวมา ท่านผู้สอนควรเลือกวิธีหลังและ/หรือบูรณาการหลาย ๆ วิธีผสมกัน โดยให้สอดคล้องและเหมาะสมในการเสริมสร้างการเรียนรู้ของผู้เรียน

 **2.2.5** **บทบาทของครู-อาจารย์กับการเรียนการสอนที่มีผู้เรียนเป็นศูนย์กลาง**

 2.2.5.1 เป็นผู้จัดการ (Manager) ครู-อาจารย์จะเป็นผู้กำหนดบทบาทให้ผู้เรียนทุกคนได้มีส่วนร่วมทำกิจกรรม แบ่งกลุ่ม หรือจับคู่ เป็นผู้มอบหมายงานหน้าที่ความรับผิดชอบแก่ผู้เรียนทุกคน จัดการให้ทุกคนได้ทำงานที่เหมาะสมกับความสามารถความสนใจของตน

 2.2.5.2 เป็นผู้ร่วมทำกิจกรรม (An Active Participant) เข้าร่วมทำกิจกรรมในกลุ่มจริงพร้อมทั้งให้ความคิดและความเห็นหรือเชื่อมโยงประสบการณ์ส่วนตัวของผู้เรียนขณะทำกิจกรรม

 2.2.5.3 เป็นผู้ช่วยเหลือและแหล่งวิทยาการ (Helper and Resource) คอยให้คำตอบ
เมื่อผู้เรียนต้องการความช่วยเหลือทางวิชาการ เพราะการให้ข้อมูล หรือความรู้ในขณะที่ผู้เรียนต้องการจะช่วยทำให้การเรียนรู้มีประสบการณ์เพิ่มขึ้น

 2.2.5.4 เป็นผู้สนับสนุนและเสริมแรง (Supporter and Encourager) ช่วยสนับสนุนด้านสื่ออุปกรณ์หรือให้คำแนะนำที่ช่วยกระตุ้นให้ผู้เรียนสนใจเข้าร่วมกิจกรรมหรือฝึกปฏิบัติด้วยตนเอง

 2.2.5.5 เป็นผู้ติดตามตรวจสอบ (Monitor) คอยตรวจสอบงานที่ผู้เรียนผลิตขึ้นมาก่อนที่จะส่งต่อไปให้ผู้เรียนคนอื่น ๆ โดยเฉพาะความถูกต้อง

 **2.2.6** **วิธีการจัดกระบวนการสอนที่เน้นผู้เรียนเป็นศูนย์กลาง**

 ขั้นตอนกระบวนการสอนที่เน้นผู้เรียนเป็นศูนย์กลาง มีดังนี้ คือ

 1. ขั้นนำ

 1.1 สร้าง/กระตุ้นความสนใจ หรือ

 1.2 เตรียมความพร้อมในการเรียน

 2. ขั้นกิจกรรม

 จัดกิจกรรมที่ให้ผู้เรียนบรรลุวัตถุประสงค์โดยกิจกรรมควรมีคุณสมบัติดังนี้

 2.1 ช่วยให้ผู้เรียนได้สร้างความรู้ด้วยตนเอง (Construct)

 2.2 ช่วยให้ผู้เรียนได้มีปฏิสัมพันธ์ช่วยกันเรียนรู้ (Interaction)

 2.3 ช่วยให้ผู้เรียนมีบทบาทและส่วนร่วมในการสร้างความรู้ด้วยตนเอง (Participation)

 2.4 ช่วยให้ผู้เรียนได้เรียนรู้กระบวนการ (Process) ควบคู่กับผลงาน (Product)

 2.5 ช่วยให้ผู้เรียนนำความรู้ที่ได้ไปใช้ (Application)

 3. ขั้นวิเคราะห์ อภิปรายผลจากกิจกรรม

 3.1 วิเคราะห์ อภิปรายผลงาน/ข้อความรู้ที่สรุปได้จากกิจกรรม (Product)

 3.2 วิเคราะห์ อภิปรายกระบวนการเรียนรู้

 4. ขั้นสรุป และประเมินผลการเรียนรู้ตามวัตถุประสงค์

 **2.2.7 ยุทธวิธีส่งเสริมการคิด**

 การสอนที่มีคุณภาพ คือการสอนให้ผู้เรียนสามารถ คิดเป็น ทำเป็น แก้ปัญหาเป็น และความสามารถในการคิดของคนเรานี้โดยทั่วไปเชื่อว่าอยู่ที่สมอง คนเก่งมักได้รับการยกย่องว่ามีมันสมองดี นักวิทยาศาสตร์พบว่าการทำให้คนมีสมองดีนั้น ทำได้โดยการกระตุ้นให้มีการขยายสาขาของประสาท (Neural Branching) เพื่อสร้างจุดต่อ (Synapses) ระหว่างเซลล์ให้มากขึ้น ซึ่งจะส่งผลทำให้มีการส่งต่อสัญญาณได้มากขึ้น มีประสิทธิภาพสูงขึ้นนั่นเอง Cardellichio และ Field (อ้างถึงใน สุรศักดิ์, 2540, น. 21-24) ได้เสนอแนะแนวทางในการทำให้สมองมีประสิทธิภาพไว้
7 วิธี ซึ่งสามารถนำไปใช้ในห้องเรียนได้โดยให้ดำเนินการ ดังนี้

 ฝึกการคิดแบบสมมติฐาน (Hypothetical Thinking)

 ฝึกการคิดกลับทิศทาง (Reversal)

 ฝึกการใช้แบบสัญลักษณ์ใหม่ (Application of Different Symbol)

 ฝึกการอุปมาอุปมัย (Analogy)

 ฝึกการวิเคราะห์แนวความคิด (Analysis Point of View)

 ฝึกการเติมให้สมบูรณ์ (Completion)

 ฝึกวิเคราะห์ความเกี่ยวโยง (Web Analysis)

**2.3 แนวคิดเกี่ยวกับการสอน**

 **2.3.1 ความหมายของการสอน**

 การสอน (Instruction) หมายถึง การให้ความรู้โดยคำนึงถึงการเรียนรู้ของผู้เรียนเป็นสำคัญ ความหมายของการสอนเปลี่ยนจากการถ่ายทอดความรู้มาเป็นการช่วยให้ผู้เรียนเกิดการเรียนรู้
ซึ่งต้องอาศัยวิธีการที่หลากหลาย

 สายสวาท ปั้นแก้ว (2550, น. 32) ได้ให้ความหมายของการสอนไว้ว่า คนโดยทั่วไปส่วนใหญ่จะเข้าใจว่า การสอน เป็นการถ่ายทอดเนื้อหาวิชา โดยการบอกให้จด ให้จำ ให้นำไปท่อง แต่ในวงการศึกษามีความหมายมากกว่านั้น กล่าวคือ การสอนเป็นวิธีการหลากหลายที่ครูนำมาใช้เพื่อให้เด็กเกิดการเรียนรู้ ตามศักยภาพของเด็ก โดยมีลักษณะการสอน 3 ประการ ดังนี้

 1. การสอนเป็นกระบวนการปฏิสัมพันธ์ระหว่างผู้สอนกับผู้เรียน

 2. มีจุดประสงค์ให้ผู้เรียนเกิดการเปลี่ยนแปลงพฤติกรรมตามจุดประสงค์
ที่กำหนดไว้

 3. การสอนให้บรรลุวัตถุประสงค์ต้องอาศัยทั้งศาสตร์และศิลป์ของผู้สอน

 ดังนั้น การสอน หมายถึง วิธีการหลากหลายที่ครูนำมาใช้เพื่อให้เด็กเกิดการเรียนรู้
ตามศักยภาพของเด็ก โดยมีลักษณะหรือรูปแบบของการสอน เพื่อถ่ายทอดความรู้มาเป็นการช่วยให้ผู้เรียนเกิดการเรียนรู้ ซึ่งต้องอาศัยวิธีการที่หลากหลาย

 **2.3.2 รูปแบบการสอน**

 รูปแบบการสอน หมายถึง แผนการทำงานเกี่ยวกับการสอนที่จัดทำขึ้นอย่างเป็นระบบระเบียบ โดยวางแผนการจัดองค์ประกอบและงานเกี่ยวกับการสอน อย่างมีจุดหมายที่เฉพาะเจาะจงที่จะให้ผู้เรียนบรรลุผลสำเร็จอย่างใดอย่างหนึ่ง

 1. ความหมายของรูปแบบ

 รูปแบบ Model หมายถึง ชุดของความสัมพันธ์จะเป็นเชิงปริมาณหรือคุณภาพก็ได้ ซึ่งจะแสดงให้เห็นความหมายเกี่ยวพันของลักษณะทีแท้จริงของสิ่งที่เราเกี่ยวข้องคำว่า รูปแบบ โดยมโนทัศน์ของคำจะมีความหมายอย่างน้อย 3 อย่าง

 1.1 ในทางสถาปัตย์หรือทางศิลปะ จะ หมายถึง หุ่นจำลอง

 1.2 ในทางคณิตศาสตร์และเศรษฐศาสตร์ จะหมายถึง สมการ

 1.3 ในทางศึกษาศาสตร์ จะหมายถึง ความสัมพันธ์ของตัวแปร กรอบของความคิด หรือ การแทนความคิดออกเป็นรูปธรรม

 รูปแบบเป็นเครื่องมือที่จะช่วยให้นักทฤษฎีมองเห็นเหตุการณ์และแสดงความสัมพันธ์ตลอดจนการควบคุม อ้างอิง หรือแปลความหมาย การสร้างรูปแบบจึงเป็นที่นิยมของนักทฤษฎีโดยทั่วไป รูปแบบเป็นการแสดงองค์ประกอบและความสัมพันธ์ขององค์ประกอบเท่านั้น ไม่ใช่ปรากฏการณ์หรือสถานการณ์จริง ตัวอย่าง เช่น เราเขียนแผนผังบริเวณโรงเรียนแผนผังนั้น จึงเป็นเพียงข้อมูลที่แสดงความสัมพันธ์ของอาคารต่าง ๆ ไม่ใช่บริเวณโรงเรียนจริง ๆ สรุปได้ว่า รูปแบบ แผนภูมิ หรือ แผนผัง ช่วยให้มองเห็นทฤษฎีได้ง่ายขึ้น แต่ไม่ใช่ตัวทฤษฎีโดยตรง

 2. ความหมายของรูปแบบการสอน

 ในทางศึกษาศาสตร์ มีคำที่เกี่ยวข้องกับรูปแบบ คือ รูปแบบการสอน Model of Teaching หรือ Teaching Model และรูปแบบการเรียนการสอนหรือรูปแบบ การจัดการเรียนการสอน Instructional Model หรือ Teaching-Learning Model คำว่า รูปแบบการสอน มีผู้อธิบายไว้ดังนี้

 2.1 รูปแบบการสอน หมายถึง แบบหรือแผนของการสอน รูปแบบการสอนแบบ

 หนึ่งจะมีจุดเน้นที่เฉพาะเจาะจงอย่างใดอย่างหนึ่ง รูปแบบการสอนแต่ละรูปแบบจึงอาจมีจุดหมายที่แตกต่างกัน

 2.2 รูปแบบการสอน หมายถึง แผนหรือแบบซึ่งสามารถใช้การสอนในห้องเรียน หรือสอนพิเศษเป็นกลุ่มย่อย หรือ เพื่อจัดสื่อการสอน ซึ่งรวมถึง หนังสือ ภาพยนตร์ เทปบันทึกเสียง โปรแกรมคอมพิวเตอร์และหลักสูตรรายวิชา รูปแบบ การสอนแต่ละรูปแบบจะเป็นแนวในการออกแบบการสอนที่ช่วยให้นักเรียนบรรลุวัตถุประสงค์ตามที่รูปแบบนั้น ๆ กำหนด

 2.3 รูปแบบการสอน หมายถึง แผนแสดงการเรียนการสอน สำหรับนำไปใช้สอนในห้องเรียน เพื่อให้ผู้เรียนเกิดการเรียนรู้ตามจุดมุ่งหมายที่กำหนดไว้ให้มากที่สุด แผนดังกล่าวจะแสดงถึงลำดับความสอดคล้องกัน ภายใต้หลักการของแนวคิดพื้นฐานเดียวกัน องค์ประกอบทั้งหลายได้แก่ หลักการ จุดมุ่งหมาย เนื้อหา และทักษะที่ต้องการสอน ยุทธศาสตร์การสอน วิธีการสอน กระบวนการสอน ขั้นตอนและกิจกรรมการสอน และการวัดและประเมินผล

 คำว่ารูปแบบการเรียนการสอน หรือรูปแบบการจัดการเรียนการสอน มีผู้อธิบายไว้ดังนี้

 1. รูปแบบการเรียนการสอน หมายถึง โครงสร้างที่แสดงความสัมพันธ์และส่งเสริมซึ่งกันและกันระหว่างองค์ประกอบต่าง ๆ ในการเรียนการสอน ได้แก่ หลักการ วัตถุประสงค์ เนื้อหา ขั้นตอนการสอน การประเมินผล รวมทั้งกิจกรรมสนับสนุนอื่น ๆ โดยผ่านขั้นตอนตามเป้าหมายอย่างมีประสิทธิภาพ

 2. รูปแบบการเรียนการสอน เป็นโครงสร้างที่ใช้เป็นแนวในการสร้างกิจกรรมการเรียนการสอน และจัดสิ่งแวดล้อมที่เอื้อต่อการเรียนการสอน จากการศึกษาเอกสารต่าง ๆ พบว่านักการศึกษาไทยส่วนใหญ่ใช้คำว่า รูปแบบการสอน มากกว่ารูปแบบการเรียนการสอนและรูปแบบการจัดการเรียนการสอน

 3. ลักษณะของรูปแบบการสอน

 รูปแบบการสอนมีผู้ให้คำอธิบายไว้ดังนี้

 3.1 รูปแบบการสอน ประกอบด้วยองค์ประกอบสำคัญที่สัมพันธ์สอดคล้องกัน
แม้รูปแบบ การสอนแบบต่าง ๆ ส่วนใหญ่มีองค์ประกอบสำคัญคล้ายคลึงกันแต่บางรูปแบบอาจมีองค์ประกอบบางส่วนแตกต่างกันบ้าง

 3.2 รูปแบบการสอน เพื่อพัฒนาสติปัญญา ในการจัดการเรียนการสอน เพื่อพัฒนาสติปัญญา ควรจัดสิ่งแวดล้อมต่าง ๆ เพื่อให้สอดคล้องและส่งเสริมพัฒนาการทางสติปัญญาสิ่งแวดล้อมทางปัญญามีหลายลักษณะ เช่น ข้อมูล สิ่งของ รวมทั้งเหตุการณ์หรือสถานการณ์ต่าง ๆ รูปแบบการสอนที่มุ่งมั่นพัฒนาสติปัญญา จึงควรประกอบด้วยขั้นตอนการสอนที่ฝึกการกระทำหรือฝึกการคิดในลักษณะต่าง ๆ โดยมีการจัดข้อมูลหรือสถานการณ์ เพื่อให้นักเรียนได้รับรู้ ได้มีปฏิสัมพันธ์อย่างเป็นระบบแบบแผน

 **2.3.3 ความสำคัญของการสอนเพื่อพัฒนาสติปัญญา**

 สติปัญญาของมนุษย์เป็นความสามารถด้านการคิดในลักษณะต่าง ๆ สติปัญญาของมนุษย์ทำให้มนุษย์แตกต่างจากสัตว์อื่น ในการจำแนกสัตว์ออกเป็น สปีชีส์ต่าง ๆ นั้น ลักษณะสำคัญทำให้มนุษย์ต่างจากสัตว์สปีชีส์อื่น ๆ คือ มนุษย์มี สัดส่วนของน้ำหนักสมองต่อน้ำหนักตัวสูงกว่าสัตว์สปีชีส์อื่น ๆ นอกจากนี้มนุษย์ยังมีความสัมพันธ์กับความสามารถในการสร้างสิ่งต่าง ๆ ขึ้นมาใช้เองได้ กระบวนการทางสมองที่สัมพันธ์กับความสามารถในการสร้างสิ่งต่าง ๆ ขึ้นมาใช้เองได้ คือ การคิด จึงอาจกล่าวได้ว่า การพัฒนาสติปัญญาของคน คือ การพัฒนาความสามารถในการคิดนั่นเอง
จากทฤษฎีเกี่ยวกับสติปัญญา สติปัญญาที่นักการศึกษาต่าง ๆ เสนอไว้เป็นที่ยอมรับว่าในสภาพปกติคนเราพัฒนาสติปัญญาได้โดยสามารถคิดในลักษณะต่าง ๆ ความสามารถในการคิดของคนเราสามารถพัฒนาขึ้นได้อย่างเป็นลำดับการพัฒนา สติปัญญา หรือ พัฒนาความสามารถในการคิด นอกจากเกิดจากการที่คนมีสมองแล้วยังเกิดจากการที่คนมีปฏิสัมพันธ์กับสิ่งแวดล้อมและเหตุการณ์ต่าง ๆ ด้วย

 การสอนเป็นการจัดการสถานการณ์หรือจัดกิจกรรมเพื่อให้นักเรียนเกิดการเรียนรู้ตามที่มุ่งหวัง การสอนเพื่อพัฒนาสติปัญญาหรือพัฒนาความสามารถในการคิด จึงเป็นการจัดสถานการณ์หรือกิจกรรมเพื่อให้นักเรียนพัฒนาความสามารถในการคิดลักษณะต่าง ๆ ได้ แม้คนปกติทุกคนจะมีความสามารถในการคิดได้มาตั้งแต่เกิด แต่เด็กไม่ได้มี "ทักษะกระบวนการทางปัญญา" หรือ"ทักษะการคิด" มาตั้งแต่เกิดได้

 **2.3.4 การเตรียมการสอน**

 การเตรียมการสอน เป็นการกำหนดกิจกรรมต่าง ๆ ของผู้สอนก่อนที่จะเริ่มดำเนินการสอน เป็นการวางแผนและ เตรียมการล่วงหน้าเพื่อให้การเรียนของผู้เรียนบรรลุตามจุดมุ่งหมายที่วางไว้ โดยการกำหนดองค์ประกอบต่าง ๆ ของการสอน ได้แก่วัตถุประสงค์ วิธีการสอน กิจกรรมการเรียนการสอน สื่อการสอน และวิธีวัดผลประเมินผล แล้วนำไปเขียนแผนการจัดการเรียนรู้ และนำไปปฏิบัติ คือการสอนต่อไป

 การเตรียมการสอน (Instructional Systems Design) การเตรียมการสอน หรือที่ตำราบางตำราเรียกว่า การวางแผนการจัดการเรียนรู้ บางตำราเรียกว่า การสร้างบทเรียน บางตำราเรียกว่า
การออกแบบการสอน บางตำราเรียกว่า การออกแบบบทเรียน บางตำราเรียกว่า การพัฒนารายวิชา หรืออาจจะยังมีชื่อเรียกอย่างอื่นอีก สำหรับในภาษาอังกฤษนิยมใช้กันว่า Lesson Planning ในที่นี้จะขอใช้คำว่า “ การเตรียมการสอน”

 **2.3.5 ความหมายของการเตรียมการสอน**

 (Bossing) ให้ความหมายของการเตรียมการสอนไว้ว่า เป็นการระบุผลการเรียนรู้ที่ต้องการ และวิธีการซึ่งนำไปสู่ผลนั้น ๆ ภายใต้การแนะนำดูแลของครู ความหมายดังกล่าว ชี้ให้เห็นจุดเน้นของความเปลี่ยนแปลง ในสมัยก่อนแนวคิดของครูมุ่งที่ตัวเนื้อหาเป็นสำคัญ แต่ในปัจจุบันเน้นถึงวิธีการซึ่งนำไปสู่ความเจริญงอกงามของผู้เรียน และหลักสูตรปัจจุบันเป็นหลักสูตรที่ยึดผู้เรียนเป็นศูนย์กลาง ครูมีบทบาทเป็นผู้แนะนำช่วยเหลือ

 วณิช (2519) ได้อธิบายว่า การเตรียมการสอนและการวางแผนการจัดการเรียนรู้
เป็นการเตรียมโครงการ เพื่อจัดประสบการณ์ให้แก่เด็กในชั้นเรียนไว้ล่วงหน้า การเรียนการสอนจะดำเนินไม่ได้ผลดีเลย หากเรามองข้ามการเตรียมการสอนและการวางแผนการจัดการเรียนรู้ไปเสีย

 (สุวัฒน์ 2523, น. 250) ได้อธิบายว่า การเตรียมการสอน หมายถึง การจัดวางแผนการจัดการเรียนรู้ แนวการสอน หรือโครงการสอน อันประกอบด้วยการกำหนดจุดประสงค์ การจัดเนื้อหากิจกรรม ประสบการณ์ต่าง ๆ สื่อการเรียน สื่อการสอน วิธีสอน กระบวนการเรียนรู้ กลวิธีต่าง ๆ ตลอดจนวิธีการประเมินผล เพื่อให้ผู้เรียนบรรลุจุดประสงค์ตามที่กำหนดไว้

 **2.3.6 ความสำคัญและความจำเป็นของการเตรียมการสอน**

 ต้องต่อเนื่องกันเหมาะ กับผู้เรียนและสิ่งแวดล้อม มีกิจกรรมหลาย ๆ อย่างสอดคล้องกับ ความแตกต่างและความต้องการของผู้เรียน ผู้เรียนสามารถนำไปใช้ประโยชน์ในการดำรงชีวิตได้ ป้องกันการใช้เวลาอย่างไร้ประโยชน์ การเตรียมการสอนจะช่วยให้ครูใช้เวลาได้อย่างเหมาะสม
การเตรียมบทเรียนมากเกินไปจนเป็นการยัดเหยียดความรู้ให้แก่ผู้เรียน ไม่ส่งผลดีต่อการเรียนรู้
การเตรียมบทเรียนน้อยไปอาจทำให้ครูต้องสอนทบทวนซ้ำซากไปจนหมดเวลา ช่วยให้ครูสามารถทำการสอนได้อย่างมั่นใจเพราะได้มีการเตรียมกิจกรรมให้เหมาะสมกับเนื้อหาและผู้เรียนตลอดจนเหมาะสมกับบุคลิกภาพของผู้สอนด้วย การเตรียมการสอนมีประโยชน์สำหรับการสอนแทน
ในกรณีที่ครูผู้สอนประจำไม่สามารถมาสอนได้ครูคนอื่นก็สามารถสอนได้อย่างต่อเนื่อง เพราะได้มีการเตรียมการสอนไว้ ช่วยให้การบริหารงานเป็นไปได้ด้วยดี ผู้บริหารและศึกษานิเทศน์จะได้นำไปเป็นข้อมูลในการวางแผนงานและนิเทศการสอน

 2.3.6.1 การเตรียมการสอน จะทำได้ 2 ลักษณะคือ

 1) จัดเตรียมคนเดียว เป็นการเตรียมการของผู้สอนในแต่ละวิชา แต่ละเนื้อหาที่รับผิดชอบ

 2) จัดเตรียมเป็นคณะ เป็นความพยายามของกลุ่มครูที่จะมาพบปะ
เพื่อปรึกษาหารือในการเตรียมการสอนร่วมกัน

 Hilson & Hyman (1971) สรุปว่า การเตรียมการสอนเป็นคณะจะส่งผลดีต่อการเรียนการสอน ดังนี้

 1. กลุ่มครูที่ร่วมวางแผนด้วยกัน มีแนวโน้มที่จะพัฒนาการเรียนการสอนด้วยวิธีการใหม่ ๆ การสอนเป็นปัจจุบันมากขึ้น เพราะครูจะเลือกวิธีการอภิปรายกลุ่มย่อยและ
การวิเคราะห์อย่างมีหลักการมากกว่าการถามตอบ

 2. ครูมีแนวโน้มที่จะใช้การประเมินผลเป็นการตรวจสอบ “ผลผลิต” งาน ของตนอย่างมีความหมายมากขึ้น ในทำนองเดียวกับการตรวจสอบคุณภาพของผลผลิตในทางอุตสาหกรรม ซึ่งจะต้องทำเพื่อแก้ไขกระบวนการผลิต ซึ่งเป็นการนำเอาระบบ (Systems Approach) เข้ามาใช้กับงานด้านการศึกษา

 3. ช่วยทำให้ครูที่แยกตัวตามลำพังได้มีโอกาสเข้ามาประชุมปรึกษาหารือกับกลุ่ม

 4. การเตรียมการสอนเป็นคณะทำให้ครูได้มีโอกาสศึกษางานวิจัยของผู้อื่น
มากขึ้น รวมทั้งได้มีโอกาสพิจารณาความคิดเห็นของผู้อื่นด้วย

 5. ความร่วมมือกันเพื่อการสอนที่ดีขึ้น ช่วยพัฒนาบรรยากาศแห่งการยอมรับ
นับถือ และการให้ความช่วยเหลือซึ่งกันและกันระหว่างคณะครู

 **2.3.7 ลักษณะของการเตรียมหรือการวางแผนการจัดการเรียนรู้ที่ดี**

 การเตรียมหรือการวางแผนการจัดการเรียนรู้ที่ดี ควรมีลักษณะดังนี้

 2.3.7.1 มีวัตถุประสงค์ของแต่ละบทเรียน เพื่อเป็นแนวทางในการประเมินผลการเรียนการสอน

 2.3.7.2 คำนึงถึงธรรมชาติ ความต้องการ ความสนใจของผู้เรียน และระยะเวลาของการเรียนแต่ละครั้ง

 2.3.7.3 มีกิจกรรม เพื่อเสริมสร้างประสบการณ์ของผู้เรียน อันเป็นหนทางไปสู่
การสรุปเป็นแนวความคิดหรือมโนทัศน์

 2.3.7.4 เลือกวิธีสอนแบบต่าง ๆ มาใช้ให้เหมาะกับวัยของผู้เรียนและเหมาะกับบทเรียน

 2.3.7.5 คำนึงถึงแหล่งทรัพยากร เพื่อสะดวกในการจัดหาวัสดุอุปกรณ์ประกอบการเรียน และจัดวิทยากรให้เหมาะสมกับสภาพท้องถิ่นของโรงเรียน

 **2.3.8 ประเภทของการเตรียมการสอน**

 การเตรียมการสอน แบ่งออกเป็น 2 ประเภท คือ

 2.3.8.1 การเตรียมการสอนระยะยาว

 การเตรียมการสอนระยะยาว นั้นก็คือการทำโครงการสอนหรือแผนการจัดการเรียนรู้ตลอดทั้งปี โครงการสอนหรือแผนการจัดการเรียนรู้ นับเป็นการเตรียมการสอนระยะยาว โครงการสอนหรือแผนการจัดการเรียนรู้ แบ่งได้เป็น 2 ชนิด คือ

 1) โครงการสอนหรือแผนการจัดการเรียนรู้ตลอดปีการศึกษา เป็นการทำโครงการสอนหรือแผนการจัดการเรียนรู้ตลอดปีการศึกษา

 2) โครงการ สอนหรือแผนการจัดการเรียนรู้รายภาคการศึกษา เป็นการแยกโครงการหรือแผนการจัดการเรียนรู้ตลอดปี ให้เหมาะสมในการที่จะใช้สอนในเวลา 1 ภาคเรียน
หักวันหยุดราชการในกรณีต่าง ๆ และวันที่อาจใช้เพื่อประโยชน์อย่างอื่น นอกเหนือจากการเรียนการสอนออก เช่น ในการสอบปลายภาค การจัดกิจกรรมพิเศษต่าง ๆ เป็นต้น

 2.3.8.2 การทำโครงการสอน จะดำเนินการดังนี้

 1) การกำหนดหัวข้อเนื้อหาให้สัมพันธ์กับจุดประสงค์ของบทเรียนเป็นการนำเอาจุดประสงค์ของบทเรียนแต่ละข้อในแผนการจัดการเรียนรู้ คู่มือครู หรือคู่มือการสอนมาพิจารณากำหนดหัวข้อเนื้อหาให้สอดคล้องสัมพันธ์กัน การ พิจารณากำหนดชื่อหัวข้อเนื้อหา
ให้สัมพันธ์กับจุดประสงค์ของบทเรียนในแต่ละ ข้อนั้น ควรพิจารณาหัวข้อเนื้อหาในหลักสูตร แผนการจัดการเรียนรู้ คู่มือครู หรือคู่มือการสอน และหนังสือเรียน ซึ่งจะช่วยให้การกำหนดชื่อหัวข้อเนื้อหาของบทเรียนนั้น มีความเหมาะสมและชัดเจนมากยิ่งขึ้น

 2) การแบ่งคาบเวลาให้เหมาะสมกับหัวข้อเนื้อหา การแบ่งคาบเวลาให้เหมาะสมกับหัวข้อเนื้อหา เป็นการแบ่งคาบเวลาที่กำหนดไว้ในบทเรียนของแผนการจัดการเรียนรู้ คู่มือครู คู่มือการสอนประจำกลุ่มประสบการณ์ ให้เหมาะสมกับหัวข้อเนื้อหาที่สัมพันธ์กับจุดประสงค์ของบทเรียนนั้น ๆ การสอนแต่ละครั้งจะใช้เวลา 2 - 3 คาบ ตาม ตารางสอนที่กำหนดไว้แต่อาจจะยืดหยุ่นการแบ่งคาบเวลาการสอนแต่ละครั้งได้ตาม ความเหมาะสมของการจัดกิจกรรมการสอนที่จะช่วยให้ผู้เรียนเกิดการเรียนรู้ อย่างแท้จริง ดังนั้น จึงควรแบ่งคาบเวลาที่กำหนดไว้ในบทเรียนให้เหมาะสมกับหัวข้อเนื้อหาแต่ละข้อ ประมาณ 2 - 3 คาบ ยกเว้นบางหัวข้อเนื้อหาต้องการให้เกิดการเรียนรู้หลายด้าน อาจแบ่งคาบเวลาในการสอนมากกว่า 3 คาบ ก็ได้

 บทเรียนใดที่ต้องมีการประเมินผลให้สอดคล้องกับจุดประสงค์ ควรจะแบ่งคาบเวลาสำหรับการประเมินผลประจำบทเรียนนั้น ๆ ประมาณ 1 - 2 คาบด้วย หากไม่กำหนดคาบเวลาสำหรับการประเมินผลประจำบทเรียนไว้ จะทำให้เกิดปัญหาในการสอนอย่างยิ่ง เพราะหลังจากสอนจบบทเรียนแล้วผู้สอนอาจจะต้องใช้เวลาของบทเรียนอื่นหรือวิชา อื่น เพื่อประเมินผลประจำบทเรียนซึ่งเป็นการประเมินผลเพื่อปรับปรุงการเรียนการสอน ผลเสียจึงเกิดขึ้นกับผู้เรียน เพราะผู้สอนไม่ทราบข้อบกพร่องในการสอนของตนเอง หรือข้อมูลเกี่ยวกับการเรียนรู้ในแต่ละบทเรียนของผู้เรียน ดังนั้น จึงไม่ได้ให้มีการสอนซ่อมแก่ผู้เรียนที่เรียนช้า และสอนเสริมสำหรับผู้เรียน
ที่เรียนเร็ว

 2.3.8.3 ขั้นตอนในการทำโครงการสอน

 1) กำหนด หน่วยการสอน จากผลการวิเคราะห์หลักสูตร หรือตามที่ครูเห็นสมควร (ถ้ายังไม่ได้วิเคราะห์หลักสูตร) ตลอดปีการศึกษา ในการกำหนดหน่วยการสอนนั้นครูกำหนดจากความรู้ของครูตามหัวข้อในหลักสูตรเสีย ก่อน แล้วจึงจะศึกษาเปรียบเทียบจากแบบเรียนหลาย ๆ เล่มเพื่อปรับปรุงหน่วยที่กำหนดไว้แล้ว

 2) จัด ลำดับก่อนหลังตามผลการวิเคราะห์หลักสูตร หรือตามที่ครูเห็นว่าเหมาะสม (ถ้าไม่ได้ทำการวิเคราะห์หลักสูตร) กับพื้นฐานของผู้เรียน เพื่อประโยชน์ต่อการเรียนการสอนมากที่สุด

 3) กำหนดเวลาสอนโดยประมาณสำหรับแต่ละหน่วย โดยใช้แนวทางตามหลักสูตร แต่อาจจะปรับเวลาได้ตามที่ครูเห็นว่าเหมาะสม

 4) ทบทวนปรับปรุงโครงการสอนอีกครั้งหนึ่ง เพื่อให้สมบูรณ์ยิ่งขึ้น

 **2.3.9 ข้อเสนอแนะในการทำโครงการสอนระยะยาว**

 2.3.9.1 ควรให้ครูอาจารย์ผู้สอนในระดับเดียวกันทำโครงการสอนร่วมกัน

 2.3.9.2 ควรจัดทำโครงการสอนก่อนเปิดการศึกษาในแต่ละปีการศึกษา และแต่ละภาคเรียน

 2.3.9.3 ให้ครูอาจารย์ ผู้เชี่ยวชาญ ผู้มีประสบการณ์ในเนื้อหาวิชานั้น ๆ เข้ามาร่วม
ให้ข้อคิดและข้อเสนอแนะ

 2.3.9.4 ใช้เอกสารหลักสูตรประกอบการพิจารณาจัดทำโครงการสอน

 2.3.9.5 พิจารณาการใช้วัสดุอุปกรณ์ประกอบการเรียนการสอนให้เหมาะสม สอดคล้องกับเนื้อหาที่กำหนด

 2.3.9.6 ควรจะบันทึกข้อคิดเห็น ปัญหา ข้อเสนอแนะจากการใช้โครงการสอนของผู้สอน เพื่อนำมาพิจารณาปรับปรุงแก้ไขในโอกาสต่อไป

 2.3.9.7 ให้ผู้ใช้โครงการสอนมีโอกาสทบทวนศึกษาปัญหาต่าง ๆ ร่วมกันอยู่เสมอ

 2.3.9.8 ศึกษาค้นคว้าวิจัย เพื่อคิดค้นสิ่งใหม่ ๆ มาใช้ปรับปรุงแก้ไขโครงการสอนให้เหมาะสมอยู่เสมอ

 **2.3.10 การเตรียมการสอนระยะสั้น**

 การเตรียมการสอนระยะสั้น เป็นการเตรียมตัวเพื่อจะสอนในแต่ละครั้ง โดยปรกติการสอน
ที่ดีควรจะมีการวางแผนการจัดการเรียนรู้ไว้ล่วงหน้า เพื่อ จะได้แจกแจงวัตถุประสงค์ในการสอน เตรียมกิจกรรมการเรียนการสอนที่เหมาะสม จัดหาสื่อการเรียนการสอนที่ต้องการ และเตรียมวิธีการประเมินผลลักษณะการเตรียมการสอนเช่นนี้ เรียกว่า”บันทึกการสอน”ก่อนที่ครูจะทำบันทึกการสอน ควรจะได้ศึกษาในสิ่งต่าง ๆ ดังต่อไปนี้

 1. ดูโครงการสอนหรือแผนการจัดการเรียนรู้ที่ทำไว้หรือที่มีอยู่ ว่าเรื่องที่จะทำบันทึกการสอนนั้นใช้เวลากี่คาบ แล้วจึงศึกษารายละเอียดต่าง ๆ ดังนี้

 1.1 ศึกษาแนวคิดหรือมโนภาพทั้งหมดของเรื่องนั้น จะต้องศึกษาให้เข้าใจอย่างถ่องแท้ ถ้าไม่เข้าใจต้องสอบถามเพื่อนครูหรือผู้เชี่ยวชาญในเรื่องนั้น ๆ

 1.2 ศึกษาวัตถุประสงค์ทั้งหมดของเรื่องนั้น

 1.3 ศึกษาเนื้อหาและรายละเอียดว่ามีอะไรบ้าง

 1.4 ศึกษากิจกรรมการเรียนทั้งหมด

 1.5 ศึกษาสื่อการเรียนสำหรับเนื้อหาแต่ละเรื่อง

 1.6 ศึกษาการวัดและประเมินผล

 2. เตรียมสอนโดยทำบันทึกการสอน เพื่อป้องกันการสับสนหรือหลงลืม

 **2.3.11 การวางแผนทำบันทึกการสอนหรือแผนการจัดการเรียนรู้ย่อย**

 ในการวางแผนทำบันทึกการสอนควรทำเป็นระบบสัมพันธ์ต่อเนื่องกันกับการทำโครงการสอนหรือแผนการจัดการเรียนรู้ ตามลำดับขั้นต่อไปนี้

 1. กำหนดรายละเอียดเนื้อหา

 การวางแผนทำบันทึกการสอนหรือแผนการจัดการเรียนรู้ย่อย ควรเริ่มจากการกำหนดรายละเอียดของเนื้อหาที่สัมพันธ์กับหัวข้อเนื้อหา และคาบเวลาในการสอนของกำหนดการสอนประจำบทเรียน แต่การกำหนดรายละเอียดของเนื้อหานั้น เป็นหน้าที่ของครูผู้สอนที่จะต้องศึกษาค้นคว้าจากเอกสารสิ่งพิมพ์ต่าง ๆ ในการขยายรายละเอียดเนื้อหา จะต้องให้สอดคล้องกับจุดประสงค์และหัวข้อเนื้อหาจากกำหนดการสอนประจำบทเรียน

 2. กำหนดแนวคิดรวบยอดหรือหลักการ

 แนวความคิดรวบยอด (Conceptual) เป็นข้อความที่ได้มาจากการเรียบเรียงลักษณะเด่น ๆ ของเนื้อหา เรื่องใดเรื่องหนึ่งให้เป็นข้อความที่สั้นกะทัดรัด มีความหมายชัดเจน อาจแบ่งออกได้เป็น 2 ระดับ คือ

 2.1 แนวความคิดรวบยอดระดับกว้าง (Broad Conceptual) เป็นแนวความคิดที่กำหนดไว้อย่างกว้าง ๆ โดยไม่มีลักษณะเฉพาะเจาะจงเรื่องใดเรื่องหนึ่งหรือสิ่งใดสิ่งหนึ่งโดยตรง เหมาะสำหรับใช้เป็นแนวความคิดรวบยอดประจำบทเรียนหรือหน่วยของแผนการจัดการเรียนรู้

 2.2 แนวความคิดรวบยอดระดับนำไปใช้ (Operative Conceptual) เป็นมโนภาพหรือแนวคิดที่จำแนกระดับกว้าง ให้มีลักษณะเฉพาะเจาะจงลงไป จนสามารถนำไปใช้ในชีวิตประจำวันได้ เหมาะสำหรับใช้เป็นแนวความคิดรวบยอดประจำเรื่องบทเรียนหรือหน่วยเรียน

 การกำหนดแนวความคิดรวบยอดเป็นการเรียบเรียงลักษณะของรายละเอียดเนื้อหาเรื่อง ใดเรื่องหนึ่งให้เป็นข้อความที่สั้นกะทัดรัด มีความหมายชัดเจน

 3. กำหนดจุดประสงค์ (Objective)

 การกำหนดวัตถุประสงค์ เป็นการนำเอาวัตถุประสงค์ที่สัมพันธ์สอดคล้องกับหัวข้อ เนื้อหาและคาบเวลาของการสอนแต่ละครั้งในโครงการสอนหรือแผนการจัดการเรียนรู้มาเขียนเป็น วัตถุประสงค์เชิงพฤติกรรม(Behavior Objective) ให้สมบูรณ์ ซึ่งถือว่าเป็นวัตถุประสงค์ปลายทางของการเรียนการสอน (Enable Objective) ในครั้งนั้น ๆ ด้วย

 4. กำหนดกิจกรรมการเรียนการสอน (Instruction Activities)

 การ พิจารณาจัดกิจกรรมการเรียนการสอน ให้ผู้เรียนเกิดการเรียนรู้ตามวัตถุประสงค์ปลายทางของการเรียนการสอนครั้ง นั้น ๆ จำเป็นจะต้องให้สอดคล้องกับกระบวนการเรียนการสอนที่มีลำดับขั้นสัมพันธ์ต่อ เนื่องกัน

 4.1 ขั้นนำเข้าสู่บทเรียน เป็น การกำหนดกิจกรรมที่มีเป้าหมายสำคัญเพื่อช่วยกระตุ้นหรือเร้าให้ผู้เรียนเกิด ความสนใจในบทเรียนนั้น ๆ อย่างแท้จริง หากกิจกรรมนำเข้าสู่บทเรียนไม่ได้ช่วยกระตุ้น หรือเร้าให้ผู้เรียนเกิดความสนใจ ก็จะขาดการรับรู้ที่ดี ไม่มีการจำและคิด
เพื่อตอบสนองอย่างใดอย่างหนึ่ง ผลสุดท้ายก็จะไม่เกิดการเรียนรู้ตามจุดประสงค์ที่ต้องการ
จัด กิจกรรมนำเข้าสู่บทเรียน จำเป็นจะต้องช่วยกระตุ้นหรือเร้าให้ผู้เรียนเกิดความสนใจในบทเรียน และต้องให้สัมพันธ์สอดคล้องกับกิจกรรมในขั้นสอนด้วย ดังนี้

 4.1.1 การ จัดกิจกรรมนำเข้าสู่บทเรียน เพื่อทบทวนพื้นฐานความรู้เพิ่มเติม
ให้สัมพันธ์กับการสอนเนื้อหาใหม่หรือแนวความคิดใหม่หรือหลักการใหม่ ซึ่งจะเป็นการช่วยให้ผู้เรียนเกิดการระลึกได้ และเกิดความต่อเนื่องในการเรียนรู้ตามลำดับขั้นต่อไป

 4.1.2 การจัดกิจกรรมนำเข้าสู่บทเรียน เพื่อวางแผนการเรียนการสอนร่วมกันระหว่างผู้สอนกับผู้เรียน ซึ่งจะเป็นการช่วยให้ผู้เรียนได้มีส่วนร่วมในการกำหนดงานที่จะปฏิบัติว่าจะ ต้องทำอะไร อย่างไร เมื่อไร

 4.1.3 การจัดกิจกรรมนำเข้าสู่บทเรียน เพื่อแจ้งจุดประสงค์ ของบทเรียนให้ผู้เรียนทราบโดยตรงหรือโดยทางอ้อมก็ได้ ซึ่งจะเป็นการช่วยให้ผู้เรียนได้ทราบว่าเมื่อเรียนจบบทเรียนแล้วจะเกิดการเรียนรู้อะไรต่อตนเองบ้าง

 4.2 ข้อควรคำนึงในการกำหนดกิจกรรมในการพิจารณากำหนดกิจกรรมนำเข้าสู่บทเรียน ควรจะคำนึงถึงสิ่งต่อไปนี้

 4.2.1 ต้องเป็นกิจกรรมที่นำไปสู่การกำหนดกิจกรรม ให้ผู้เรียนเกิดการเรียนรู้
ในขั้นสอนอย่างต่อเนื่องและสัมพันธ์กัน

 4.2.2 ต้องกำหนดเวลาให้เหมาะสมกับลำดับขั้นการสอนซึ่งโดยทั่วไปจะใช้เวลาไม่เกินร้อยละ 20 ของเวลาเรียนทั้งหมด ซึ่งอาจยืดหยุ่นได้ตามความเหมาะสม

 4.2.3 ต้องกำหนดสิ่งที่จะช่วยกระตุ้น หรือเร้าให้ผู้เรียนเกิดความสนใจ ตื่นเต้น สนุกสนานเพลิดเพลิน หรือสอดคล้องกับความต้องการของผู้เรียน

 4.2.4 ต้องกำหนดกิจกรรมที่เป็นไปได้ และเหมาะสมกับความสามารถและ
ความถนัดของผู้สอนเอง ก็จะช่วยให้การสอนเกิดความสำเร็จได้มากขึ้น

 4.3 ขั้นสอน เป็นการกำหนดกิจกรรมที่มีลักษณะสำคัญ 2 ขั้นตอน คือ

 4.3.1 กิจกรรมแกนหลักเป็นการกำหนดกิจกรรมที่ช่วยให้ผู้เรียนเกิดการเรียนรู้ตรงตามจุดประสงค์ปลายทางของการสอนในครั้งนั้น ๆ ซึ่งถือว่าเป็นการกำหนดกิจกรรมที่ทำให้ผู้เรียนเกิดการเรียนรู้อย่างแท้จริง จึงมีความสำคัญมากที่สุดต่อการกำหนดกิจกรรมการเรียนการสอนของบทเรียนเรื่อง นั้น ๆ ในการกำหนดกิจกรรมแกนหลักให้เกิดการเรียนรู้ตรงตามจุดประสงค์ปลายทางของการสอนแต่ละครั้ง มีแนวทางในการปฏิบัติดังนี้

 4.3.1.1 ต้องพิจารณาจุดประสงค์ปลายทางของการสอนในครั้งนั้นว่ามีพฤติกรรมตรงกับการเรียน รู้ชนิดใดนั้น จะพิจารณาเฉพาะคำกริยาของจุดประสงค์ปลายทางอย่างเดียวไม่ได้จำเป็นต้อง พิจารณาข้อความที่เป็นพฤติกรรมของวัตถุประสงค์ปลายทางเป็นสำคัญ จึงจะตัดสินได้ว่าจุดประสงค์ปลายทางของการสอนครั้งนั้น ๆ ตรงกับการเรียนรู้ชนิดใด

 4.3.1.2 ต้องเลือกหรือกำหนดกิจกรรมแกนหลัก ตามชนิดการเรียนรู้นั้น
ให้บรรลุผลตรงตามจุดประสงค์ปลายทาง

 4.3.2 กิจกรรมทดสอบ เป็นการกำหนดกิจกรรมที่ช่วยให้ผู้เรียนได้ใช้ความรู้ ความคิด การแก้ปัญหา ทักษะ ทางกาย และเจตคติ ในการตอบปัญหาหรือแสดงพฤติกรรมต่าง ๆ เพื่อเป็นการตรวจสอบว่าผู้เรียนเกิดการเรียนรู้ที่สัมพันธ์กับกิจกรรมแกน หลักหรือไม่หากผู้เรียนยังไม่เกิดการเรียนรู้ก็ควรจะให้คำแนะนำเพิ่มเติม หรือสอนใหม่โดยไม่ให้ผู้เรียนเสียกำลังใจ
จนสามารถเกิดการเรียนรู้ตามจุดประสงค์ที่ต้องการ

 4.4 ขั้นสรุป เป็นการกำหนดกิจกรรมที่มีลักษณะสำคัญ 2 ขั้นตอน คือ

 4.4.1 กิจกรรมสรุปบทเรียน เป็นการกำหนดกิจกรรมการเรียนให้ผู้เรียนได้เรียบเรียงความรู้ ความคิดและ ทักษะทางกาย แล้วสรุปเป็นแนวความคิดหรือมโนภาพหรือหลักการหรือข้อความสรุปบางอย่าง หรือลำดับขั้นของการปฏิบัติงาน ผู้สอนควรจะตระหนักถึงการกำหนดกิจกรรมให้ผู้เรียนได้แสดงออกร่วมกันโดยการ อภิปรายหรือเขียนตอบ ก็ได้ตามความเหมาะสม
แต่มิใช่ผู้สอนเป็นผู้สรุปเสียเอง ครูควรจะเป็นเพียงผู้ช่วยแนะแนวทางบางประการเท่านั้น หรืออาจช่วยรวบรวมข้อสรุปเขียนไว้บนกระดาษบ้างก็ได้ เพื่อเป็นการเน้นให้ชัดเจนอีกครั้งหนึ่ง หลังจากผู้เรียนช่วยกันสรุปบทเรียนแล้ว ก็ต้องจดจำข้อสรุปนั้น ๆ ต่อไป แต่อาจจำได้ไม่นานหรือลืมได้ง่าย ดังนั้นผู้สอนควรหาวิธีการที่จะช่วยให้ผู้เรียนจำได้นาน

 4.4.2 กิจกรรมฝึกทักษะ เป็นการกำหนดกิจกรรมให้ผู้เรียนได้เพิ่มเติมทักษะทางสมองและหรือทางกายให้มีความชำนาญเพิ่มสูงขึ้น เช่น ทำแบบฝึกหัด ศึกษาค้นคว้าทำรายงาน
ทำกิจกรรมเสริมหลักสูตร ทำกิจกรรมจากใบงาน ปฏิบัติงานตามโครงงาน เพื่อเสริมทักษะ
การเรียนรู้ เป็นต้น

 การกำหนดกิจกรรมเสริมทักษะนี้ ผู้สอนควรตระหนักถึงแบบฝึกหัดที่จะช่วยให้ผู้เรียนเกิดความสำเร็จและพึงพอ ใจด้วย ดังนั้นการสร้างแบบฝึกหัดควรพิจารณาจัดลำดับจากง่ายไปหายาก และหลากหลาย ๆ แบบ นอกจากนี้การ สร้างแบบฝึกหัดควรจะต้องมีลักษณะช่วยสร้างบรรยากาศให้ผู้เรียนเกิดความพึงพอ ใจ สนใจในหัวข้อที่จัดศึกษา เพราะจะเป็นแรงจูงใจให้อยากกระทำอีก

 5. การวิเคราะห์กิจกรรมการเรียนการสอน

 การ วิเคราะห์กิจกรรมการเรียนการสอน เป็นการตรวจสอนเพื่อย้อนกลับมาพิจารณาและหาแนวทางในการปรับปรุงแก้ไขกิจกรรม การเรียน ดังแนวทางต่อไปนี้

 5.1 กิจกรรมแต่ละข้อ จะต้องช่วยให้ผู้เรียนเกิดการเรียนรู้อย่างใดอย่างหนึ่งที่พึงประสงค์

 5.2 กิจกรรมแต่ละข้อ จะต้องสัมพันธ์ต่อเนื่องกันกับกิจกรรมในข้อต่อไปตามลำดับ

 5.3 กิจกรรมแกนหลักจะต้องช่วยให้ผู้เรียนเกิดการเรียนรู้ตรงตามจุดประสงค์ปลายทางที่กำหนดไว้ได้ง่ายและรวดเร็ว

 5.4 กิจกรรม สรุปบทเรียนจะต้องช่วยให้ผู้เรียนสรุปเป็นแนวความคิดหรือมโนภาพหรือหลักการ ข้อความสรุปบางอย่างหรือลำดับขั้นของการปฏิบัติได้ด้วยตนเอง

 5.5 กิจกรรมการเรียนการสอนรวมทุกข้อแล้ว จะต้องใช้เวลาโดยประมาณ
2 - 3 คาบ เวลาที่กำหนดไว้ในการสอนครั้งนั้น ๆ

 การ วิเคราะห์กิจกรรมการเรียนการสอน ยังช่วยให้ผู้สอนสามารถกำหนดจุดประสงค์ปลายทาง ให้สอดคล้องและสัมพันธ์กับกิจกรรมการเรียนการสอนในแต่ละข้อ ได้อย่างละเอียดรอบคอบยิ่งขึ้นเพราะได้วางแผนการกำหนดกิจกรรมการเรียนการสอน ไปพร้อม ๆ กับการกำหนดวัตถุประสงค์นั่นเอง

 6. กำหนดสื่อการเรียนการสอน

 สื่อการเรียนการสอน (Instructional Media) หมายถึง สิ่งต่าง ๆ ทั้งที่ เป็นวัสดุ (Materials) เครื่องมือ (Equipment) และเทคนิควิธีการ (Technique or Method) ซึ่งเป็นตัวกลาง ทำให้ผู้เรียนเกิดการเรียนรู้ ตามวัตถุประสงค์การเรียนการสอน ที่กำหนดไว้ได้ง่ายและรวดเร็ว เมื่อ พิจารณาสื่อการเรียนการสอนที่เป็นเทคนิควิธีการนั้น จะหมายถึง เทคนิควิธีการใช้วัสดุและเครื่องมือเพื่อการจัดกิจกรรมการเรียนการสอนอย่าง ใดอย่างหนึ่ง ซึ่งจะช่วยให้ผู้เรียนเกิดการเรียนรู้ได้ง่ายและรวดเร็ว ดังนั้น การกำหนดกิจกรรมการเรียนการสอนในแต่ละขั้นตอนจึงจำเป็นต้องพิจารณากำหนดสื่อ การเรียนการสอนทั้งที่เป็นวัสดุ เครื่องมือและหรืออุปกรณ์ ควบคู่กันไปด้วย

 7. กำหนดการประเมินผล

 การประเมินผล (Evaluation) เป็นกระบวนการพิจารณาตัดสินใจในข้อมูลที่ได้จากการวัดผลว่ามีระดับคุณภาพดี เพียงใด ซึ่งต้องอาศัยวิจารณญาณ และวัตถุประสงค์ที่กำหนดเงื่อนไขพฤติกรรมที่คาดหวังและเกณฑ์ประกอบการตัดสิน ด้วย ดังนั้น เมื่อกล่าวถึงการประเมินผล
จะรวมถึงการวัดผลด้วยเพราะจะประเมินผลได้ต้องมีการวัดผลมาก่อน ใน ทางการศึกษาจึงนิยมใช้การประเมินผลเพียงคำเดียว ดังนั้น การกำหนดการประเมินผล จึงเป็นการกำหนดเครื่องมือการวัดผล ประกอบด้วยการสังเกต การสัมภาษณ์ การตรวจผลงาน และการทดสอบให้สอดคล้องและสัมพันธ์กับการกำหนดกิจกรรมการเรียนการสอนในแต่ละ ขั้นตอน แต่ส่วนใหญ่ในการประเมินผลขณะสอนจะใช้การสังเกตพฤติกรรมที่คาดหวังจะให้ผู้ เรียนได้มีการเปลี่ยนแปลงพฤติกรรมตามที่กำหนดกิจกรรมการเรียนการสอนไว้ในแต่ ละข้อ เมื่อได้ดำเนินการสอนเสร็จแล้ว จึงจะประเมินผลว่าผู้เรียนได้เกิดการเรียนรู้ตามเกณฑ์ที่กำหนดไว้หรือไม่ เพียงใด หากมีข้อบกพร่องจะได้หาทางปรับปรุงแก้ไขได้ทันที

 **2.3.12 การเขียนบันทึกการสอนหรือแผนการจัดการเรียนรู้ย่อย**

 การเตรียมการสอนโดยเริ่มจาก การทำกำหนดการสอนประจำบทเรียน และการวางแผนทำบันทึกการสอนหรือแผนการจัดการเรียนรู้ย่อยแล้วจึงเขียนลงในแบบของบันทึก การสอน โดยทั่ว ๆ ไปจะกำหนดไว้รูปแบบ แบบความเรียงเป็นการเขียนส่วนต่าง ๆ หรือหัวข้อต่าง ๆ ของบันทึกการสอนหรือแผนการจัดการเรียนรู้ย่อยเรียงลำดับตามแนวตั้งโดยไม่ต้องเขียนเป็นตาราง

 **2.3.13 ประโยชน์ของการเตรียมการสอน**

 2.3.13.1 เพื่อปรับปรุงการเรียนการสอน เพราะผู้สอนสามารถวิเคราะห์ข้อบกพร่องหรือปัญหาที่ผ่านมา แล้ว นำไปปรับปรุงการเรียนการสอนครั้งต่อไป

 2.3.13.2 ช่วยให้ผู้สอนมีการเตรียมการ และมีความรอบคอบในการเลือกจุดมุ่งหมายและกิจกรรมการเรียน

 2.3.13.3 ช่วยให้การเตรียมการตอบสนองการเรียนรู้ของผู้เรียนได้เหมาะสม

 2.3.13.4 ช่วยให้ประสบการณ์การเรียนรู้มีความสัมพันธ์ต่อเนื่องกัน

 2.3.13.5 ช่วยให้ผู้สอนสามารถเตรียมการเลือกสื่อ กิจกรรมการสอน วิธีการประเมินผล ที่เหมาะสมและมี ประสิทธิภาพ ตรงจุดมุ่งหมายที่วางไว้

 **2.3.14 สิ่งที่ผู้สอนจะต้องรู้จักเกี่ยวกับการเรียนการสอน**

 2.3.14.1 หลักสูตร (Curriculum) หมายถึง ความรู้และประสบการณ์ที่มหาวิทยาลัยจัดขึ้นตามวัตถุประสงค์ โดยได้รับการรับรองมาตรฐานของหลักสูตรจากทบวงมหาวิทยาลัย
เพื่อกำหนดรายวิชาต่าง ๆ ให้ นักศึกษาได้รับตามจำนวนหน่วยกิต และปีสำหรับการศึกษาที่กำหนด

 2.3.14.2 คำอธิบายรายวิชา (Course Description) คือ สาระที่กำหนดเป็นหลักของแต่ละรายวิชาในหลักสูตรที่ได้รับการอนุมัติแล้ว ส่วนใหญ่จะเขียนเพียงหลักสำคัญของวิชาเท่านั้น

 2.3.14.3 เค้าโครงรายวิชา (Course Outline) หมายถึง การกำหนดโครงร่างของการสอนแต่ละรายวิชา

 2.3.14.4 แผนการจัดการเรียนรู้ (Lesson Plan) หมายถึง รายละเอียดของกิจกรรม วิธีการสอน เนื้อหาในแต่ละหน่วย หรือแต่ละชั่วโมงที่ผู้สอนได้กำหนดไว้ เพื่อสอนในแต่ละชั่วโมง โดยอาจกำหนดเป็น

 1) แผนการจัดการเรียนรู้รายสัปดาห์ คือการนำเนื้อหาที่กำหนดจากประมวลการสอนรายวิชามาแบ่งเป็น หัวข้อการสอนย่อย ๆ เพื่อที่จะสอนในแต่ละสัปดาห์

 2) แผนการจัดการเรียนรู้รายครั้ง คือการนำเนื้อหาที่กำหนดมาแบ่งเป็นหัวข้อย่อยที่มีขอบเขตเนื้อหาที่พอเหมาะกับการสอนแต่ละครั้ง

**2.4 บริบททั่วไปโรงเรียนการกุศลของวัดในพระพุทธศาสนาวัดท่าสะอาด**

 **2.4.1** **ข้อมูลทั่วไป**

 โรงเรียนการกุศลของวัดในพระพุทธศาสนาวัดท่าสะอาด ที่ตั้ง 54/1 หมู่ที่ 11 ถนน พังโคน-บึงกาฬ ตำบลท่าสะอาด อำเภอเซกา จังหวัดบึงกาฬ รหัสไปรษณีย์ 38150 สังกัด สำนักงานคณะกรรมการการศึกษาเอกชน โทรศัพท์ 042-021-086 ได้รับอนุญาตจัดตั้ง เมื่อ 16 เดือน พฤษภาคม พ.ศ. 2548 เปิดสอนระดับชั้นอนุบาล ถึงระดับชั้น ประถมศึกษาปีที่ 6 มีเนื้อที่ 10 ไร่
เขตพื้นที่บริการในเขตอำเภอเซกา 3 เขต ได้แก่ ตำบลท่าสะอาด ตำบลท่ากกแดง และตำบล
หนองทุ่ม สังกัดสำนักงานเขตพื้นที่การศึกษาประถมศึกษาบึงกาฬ

 **2.4.2 ประวัติโรงเรียนโดยย่อ**

 โรงเรียนการกุศลของวัดในพระพุทธศาสนาวัดท่าสะอาด เป็นโรงเรียนเอกชนการกุศลของวัดในพระพุทธศาสนา สังกัดสำนักบริหารงานคณะกรรมการส่งเสริมการศึกษาเอกชน กระทรวงศึกษาธิการ โรงเรียนการกุศลของวัดในพระพุทธศาสนาวัดท่าสะอาดได้รับใบอนุญาตจัดตั้งเมื่อวันที่ 16 พฤษภาคม พ.ศ. 2548 โดยท่านเจ้าคุณ พระประภัสสรมุนี เจ้าอาวาสวัดท่าสะอาด เจ้าคณะอำเภอเซกา อำเภอบุงคล้า อำเภอบึงโขงหลง(ธรรมยุต) เป็นผู้รับใบอนุญาต ตั้งอยู่ที่ 54/1
หมู่ที่ 11 วัดท่าสะอาด ตำบลท่าสะอาด อำเภอเซกา จังหวัดบึงกาฬ ใช้พื้นที่ภายในวัดท่าสะอาด จำนวน 10 ไร่ อาชีพของประชากรส่วนใหญ่ในเขตบริการของโรงเรียนประมาณร้อยละ 90 ประกอบอาชีพทางการเกษตร ได้แก่ การทำไร่ ทำนา ทำสวน และร้อยละ 10 ของประชากรทั้งหมดประกอบอาชีพอื่น ๆ เช่น ค้าขาย และรับราชการ

 โรงเรียนการกุศลของวัดในพระพุทธศาสนาวัดท่าสะอาดให้บริการทางการศึกษา ในรูปแบบการกุศลสงเคราะห์ผู้ยากไร้ด้อยโอกาสทางการศึกษา โดยไม่เก็บค่าทำเนียมการเรียนใด ๆ ทั้งสิ้นโดยทำการเรียนการสอนในระดับอนุบาลถึงชั้นมัธยมตอนต้น

 โรงเรียนการกุศลของวัดในพระพุทธศาสนาวัดท่าสะอาด แบ่งโครงสร้างการบริหารงานเป็น 4 ด้าน ได้แก่ 1. ด้านการบริหารงานวิชาการ 2. ด้านการบริหารงานบุคคล 3.ด้านการบริหารงานงบประมาณ 4.ด้านการบริหารงานทั่วไป ผู้บริหารยึดหลักการบริหาร/เทคนิคการบริหารแบบ PDCA (เช่น การพัฒนาตามกระบวนการ PDCA, SBM ฯลฯ)

 **2.4.3 ปรัชญา วิสัยทัศน์ พันธกิจ เป้าหมาย**

 2.4.3.1 วิสัยทัศน์

 นักเรียนโรงเรียนการกุศลของวัดในพระพุทธศาสนาวัดท่าสะอาดได้รับการพัฒนาศักยภาพทางกาย อารมณ์ สังคม สติปัญญาและกระบวนการเรียนรู้ ตลอดจนคุณธรรมจริยธรรมแบบองค์รวม จนเป็นผู้มีความรู้ความสามารถและคุณธรรมจริยธรรมเต็มศักยภาพของแต่ละบุคคล ตามมาตรฐานการเรียนรู้และมาตรฐานด้านคุณลักษณะอันพึงประสงค์ที่กำหนดไว้ในหลักสูตรของสถานศึกษา

 2.4.3.2 วัตถุประสงค์

 1) จัดการศึกษาระดับปฐมวัยและการศึกษาขั้นพื้นฐานในระบบตามหลักสูตรของกระทรวงศึกษาธิการ ในรูปแบบการกุศลสงเคราะห์ผู้ยากไร้ด้อยโอกาสทางการศึกษา โดยไม่เก็บค่าธรรมเนียมใด ๆ ทั้งสิ้น

 2) เพื่อให้บริการที่เกี่ยวเนื่องกับการเรียนการสอนให้แก่ผู้เรียน ครู ผู้ปกครอง และบุคลากรของโรงเรียน ชุมชนและองค์กรอื่น ๆ

 3) เพื่อนให้บริการด้านวิชาการและบริการอื่นแก่ชุมชน

 4) เพื่อให้เด็กเข้าถึงศีลธรรมแต่ยังเยาว์วัย

 5) ส่งเสริมสนับสนุนการศึกษาและปฏิบัติตามหลักธรรมทางพระพุทธศาสนา

 6) ร่วมมือกับกลุ่ม สมาคมโรงเรียนการกุศลของวัดในพระพุทธศาสนา และหน่วยงานอื่น ๆ ในการพัฒนาคุณภาพครู บุคลากรทางการศึกษา และนักเรียน

 **2.4.4** **แนวนโยบายของโรงเรียน**และ**เอกลักษณ์/อัตลักษณ์**

 2.4.4.1 ฝึกอบรมนักเรียนให้มีระเบียบวินัย ใฝ่ศึกษา เก่งกีฬา นำหน้าด้านคุณธรรม กิจกรรมดี

 2.4.4.2 พัฒนาให้บุคลากรมีคุณภาพและคุณธรรมเป็นอย่างดี ในการดำเนินชีวิตตามวิถีพระพุทธศาสนา

 2.4.4.3 อนุรักษ์ธรรมชาติและสิ่งแวดล้อม สืบสานและส่งเสริมจารีตประเพณีวัฒนธรรมอันดีงามของท้องถิ่นและวัฒนธรรมทางพระพุทธศาสนา

 2.4.4.4 ประสานสัมพันธ์กับองค์กรที่เกี่ยวข้องเพื่อพัฒนาโรงเรียน

 **2.4.5** **เอกลักษณ์/อัตลักษณ์** “ เก่ง กล้า เรียน รู้ ”

**2.5 หลักสูตรแกนกลางการศึกษาขั้นพื้นฐาน พุทธศักราช 2551**

หลักสูตรแกนกลางการศึกษาขั้นพื้นฐาน พุทธศักราช 2551 (กระทรวงศึกษาธิการ, 2552)

 **2.5.1 วิสัยทัศน์**

 หลักสูตรแกนกลางการศึกษาขั้นพื้นฐาน มุ่งพัฒนาผู้เรียนทุกคน ซึ่งเป็นกำลังของชาติให้เป็นมนุษย์ที่มีความสมดุลทั้งด้านร่างกาย ความรู้ คุณธรรม มีจิตสำนึกในความเป็นพลเมืองไทยและเป็นพลโลก ยึดมั่นในการปกครองตามระบอบประชาธิปไตยอันมีพระมหากษัตริย์ทรงเป็นประมุข
มีความรู้และทักษะพื้นฐาน รวมทั้งเจตคติที่จำเป็นต่อการศึกษาต่อ การประกอบอาชีพและการศึกษาตลอดชีวิต โดยมุ่งเน้นผู้เรียนเป็นสำคัญบนพื้นฐานความเชื่อว่า ทุกคนสามารถเรียนรู้และพัฒนาตนเองได้เต็มตามศักยภาพ

 **2.5.2 หลักการ**

 2.5.2.1 เป็นหลักสูตรการศึกษาเพื่อความเป็นเอกภาพของชาติ มีจุดหมายและมาตรฐานการเรียนรู้ เป็นเป้าหมายสำหรับพัฒนาเด็กและเยาวชนให้มีความรู้ ทักษะ เจตคติ และคุณธรรมบนพื้นฐานของความเป็นไทยควบคู่กับความเป็นสากล

 2.5.2.2 เป็นหลักสูตรการศึกษาเพื่อปวงชน ที่ประชาชนทุกคนมีโอกาสได้รับการศึกษาอย่างเสมอภาค และมีคุณภาพ

 2.5.2.3 เป็นหลักสูตรการศึกษาที่สนองการกระจายอำนาจ ให้สังคมมีส่วนร่วมในการจัดการศึกษา ให้สอดคล้องกับสภาพและความต้องการของท้องถิ่น

 2.5.2.4 เป็นหลักสูตรการศึกษาที่มีโครงสร้างยืดหยุ่นทั้งด้านสาระการเรียนรู้ เวลาและการจัดการเรียนรู้

 2.5.2.5 เป็นหลักสูตรการศึกษาที่เน้นผู้เรียนเป็นสำคัญ

 2.5.2.6 เป็นหลักสูตรการศึกษาสำหรับการศึกษาในระบบ นอกระบบและตามอัธยาศัยครอบคลุมทุกกลุ่มเป้าหมาย สามารถเทียบโอนผลการเรียนรู้ และประสบการณ์

 **2.5.3 จุดหมาย**

 มุ่งพัฒนาผู้เรียนให้เป็นคนดี มีปัญญา มีความสุข มีศักยภาพในการศึกษาต่อ และประกอบอาชีพได้ โดยกำหนดเป็นจุดหมายเพื่อให้เกิดกับผู้เรียนเมื่อจบการศึกษาขั้นพื้นฐาน ดังนี้

 2.5.3.1 มีคุณธรรม จริยธรรม และค่านิยมที่พึงประสงค์ เห็นคุณค่าของตนเอง มีวินัยและปฏิบัติตนตามหลักธรรมของพระพุทธศาสนา หรือศาสนาที่ตนนับถือ ยึดหลักปรัชญาของเศรษฐกิจพอเพียง

 2.5.3.2 มีความรู้ความสามารถในการสื่อสาร การคิด การแก้ปัญหา การใช้เทคโนโลยี และมีทักษะชีวิต

 2.5.3.3 มีสุขภาพกายและสุขภาพจิตที่ดี มีสุขนิสัย และรักการออกกำลังกาย

 2.5.3.4 มีความรักชาติ มีจิตสำนึกในความเป็นพลเมืองไทยและพลโลก ยึดมั่นในวิถีชีวิตและการปกครองตามระบอบประชาธิปไตยอันมีพระมหากษัตริย์ทรงเป็นประมุข

 2.5.3.5 มีจิตสำนึกในการอนุรักษ์วัฒนธรรมและภูมิปัญญาไทย การอนุรักษ์และพัฒนาสิ่งแวดล้อม มีจิตสาธารณะที่มุ่งทำประโยชน์และสร้างสิ่งที่ดีงามในสังคม และอยู่ร่วมกันในสังคมอย่างมีความสุข

 **2.5.4 สมรรถนะสำคัญของผู้เรียน**

 หลักสูตรแกนกลางการศึกษาขั้นพื้นฐาน มุ่งให้ผู้เรียนเกิดสมรรถนะสำคัญ 5 ประการ ดังนี้

 2.5.4.1 ความสามารถในการสื่อสาร เป็นความสามารถที่ใช้ในการรับสารและส่งสาร มีวัฒนธรรมในการใช้ภาษาถ่ายทอดความคิด ความรู้ ความเข้าใจ ความรู้สึก และทัศนะของตนเองเพื่อแลกเปลี่ยนข้อมูลข่าวสารและประสบการณ์อันจะเป็นประโยชน์ต่อการพัฒนาตนเองและสังคมรวมทั้งการเจรจาต่อรองเพื่อขจัดและลดปัญหาความขัดแย้งต่าง ๆ การเลือกรับหรือไม่รับข้อมูลข่าวสารด้วยหลักเหตุผลและความถูกต้อง ตลอดจนการเลือกใช้วิธีการสื่อสาร ที่มีประสิทธิภาพ
โดยคำนึงถึงผลกระทบที่มีต่อตนเองและสังคม

 2.5.4.2 ความสามารถในการคิด เป็นความสามารถในการคิดวิเคราะห์ คิดสังเคราะห์ การคิดอย่างสร้างสรรค์ การคิดอย่างมีวิจารณญาณ และการคิดเป็นระบบ เพื่อนำไปสู่การสร้างองค์ความรู้หรือสารสนเทศเพื่อการตัดสินใจเกี่ยวกับตนเองและสังคมได้อย่างเหมาะสม

 2.5.4.3 ความสามารถในการแก้ปัญหา เป็นความสามารถในการแก้ปัญหาและอุปสรรคต่าง ๆ ที่เผชิญได้อย่างถูกต้องเหมาะสมบนพื้นฐานของหลักเหตุผล คุณธรรมและข้อมูลสารสนเทศ เข้าใจความสัมพันธ์และการเปลี่ยนแปลงของเหตุการณ์ต่าง ๆ ในสังคม แสวงหาความรู้ ประยุกต์ความรู้มาใช้ในการป้องกัน แก้ไขปัญหา และมีการตัดสินใจที่มีประสิทธิภาพ โดยคำนึงถึงผลกระทบที่เกิดขึ้นต่อตนเอง สังคมและสิ่งแวดล้อม

 2.5.4.4 ความสามารถในการใช้ทักษะชีวิต เป็นความสามารถในการนำกระบวนการ
ต่าง ๆ ไปใช้ในการดำเนินชีวิตประจำวัน การเรียนรู้ด้วยตนเอง การเรียนรู้อย่างต่อเนื่อง การทำงาน และการอยู่ร่วมกันในสังคมด้วยการสร้างเสริมความสัมพันธ์อันดีระหว่างบุคคล การจัดการปัญหาและความขัดแย้งต่าง ๆ อย่างเหมาะสม การปรับตัวให้ทันกับการเปลี่ยนแปลงของสังคมและสภาพแวดล้อม และการรู้จักหลีกเลี่ยงพฤติกรรมไม่พึงประสงค์ที่ส่งผลกระทบต่อตนเองและผู้อื่น

 2.5.4.5 ความสามารถในการใช้เทคโนโลยี เป็นความสามารถในการเลือก และ
ใช้เทคโนโลยีด้านต่าง ๆ และมีทักษะกระบวนการทางเทคโนโลยี เพื่อการพัฒนาตนเองและสังคม ในด้านการเรียนรู้ การสื่อสาร การทำงาน การแก้ปัญหาอย่างสร้างสรรค์ ถูกต้อง เหมาะสม และ
มีคุณธรรม

 **2.5.5 คุณลักษณะอันพึงประสงค์**

 มุ่งพัฒนาผู้เรียนให้มีคุณลักษณะอันพึงประสงค์ เพื่อให้สามารถอยู่ร่วมกับผู้อื่นในสังคมได้อย่างมีความสุข ในฐานะเป็นพลเมืองไทยและพลโลก ดังนี้

 2.5.5.1 รักชาติ ศาสน์ กษัตริย์

 2.5.5.2 ซื่อสัตย์สุจริต

 2.5.5.3 มีวินัย

 2.5.5.4 ใฝ่เรียนรู้

 2.5.5.5 อยู่อย่างพอเพียง

 2.5.5.6 มุ่งมั่นในการทำงาน

 2.5.5.8 รักความเป็นไทย

 2.5.5.9 มีจิตสาธารณะ

 **2.5.6 โครงสร้างหลักสูตรสถานศึกษา**

 โครงสร้างหลักสูตรสถานศึกษา ประกอบด้วยโครงสร้างเวลาเรียน และโครงสร้างหลักสูตรชั้นปี

 **2.5.7 สาระของหลักสูตร**

 2.5.7.1 มาตรฐานการเรียนรู้

 การพัฒนาผู้เรียนให้เกิดความสมดุล ต้องคำนึงหลักพัฒนาการทางสมองและ
พหุปัญญา หลักสูตรแกนกลางการศึกษาขั้นพื้นฐาน พุทธศักราช 2551 จึงกำหนดให้ผู้เรียน
ได้เรียนรู้ 8 กลุ่มสาระการเรียนรู้ ดังนี้

 1) ภาษาไทย

 2) คณิตศาสตร์

 3) วิทยาศาสตร์

 4) สังคมศึกษา ศาสนา และวัฒนธรรม

 5) สุขศึกษาและพลศึกษา

 6) ศิลปะ

 7) การงานอาชีพและเทคโนโลยี

 8) ภาษาต่างประเทศ

 ในแต่ละกลุ่มสาระการเรียนรู้ได้กำหนดเป้าหมายการเรียนรู้ เป็นเป้าหมายสำคัญของการพัฒนาคุณภาพผู้เรียน มาตรฐานการเรียนรู้ ระบุสิ่งที่ผู้เรียนพึงรู้และปฏิบัติได้ มีคุณธรรมจริยธรรม และค่านิยมที่พึงประสงค์ ที่ต้องการให้เกิดแก่ผู้เรียนเมื่อจบการศึกษาขั้นพื้นฐานนอกจากนั้น มาตรฐานการเรียนรู้ ยังเป็นกลไกสำคัญในการขับเคลื่อนพัฒนาการศึกษาทั้งระบบเพราะมาตรฐานการเรียนรู้จะสะท้อนให้ทราบว่าต้องการอะไร ต้องสอนอะไร จะสอนอย่างไรและประเมินอย่างไร รวมทั้งเป็นเครื่องมือในการตรวจสอบเพื่อการประกันคุณภาพการศึกษา โดยใช้ระบบการประเมินคุณภาพภายใน และการประเมินคุณภาพภายนอก ซึ่งรวมถึงการทดสอบระดับเขตพื้นที่การศึกษาและการทดสอบระดับชาติ ระบบการตรวจสอบเพื่อประกันคุณภาพดังกล่าว เป็นสิ่งสำคัญที่ช่วยสะท้อนภาพการจัดการศึกษา ว่าสามารถพัฒนาผู้เรียนให้มีคุณภาพตามที่มาตรฐานการเรียนรู้กำหนดเพียงใด

 2.5.7.2 ตัวชี้วัด

 ตัวชี้วัดระบุสิ่งที่นักเรียนพึงรู้และปฏิบัติได้ รวมทั้งคุณลักษณะของผู้เรียนในแต่ละระดับชั้นซึ่งสะท้อนถึงมาตรฐานการเรียนรู้ มีความเฉพาะเจาะจงและมีความเป็นรูปธรรมนำไปใช้ในการกำหนดเนื้อหา จัดทำหน่วยการเรียนรู้ จัดการเรียนการสอน และเป็นเกณฑ์สำคัญสำหรับการวัดประเมินผลเพื่อตรวจสอบคุณภาพผู้เรียน

 ตัวชี้วัดชั้นปี เป็นเป้าหมายในการพัฒนาผู้เรียนแต่ละชั้นปีในระดับการศึกษา
ภาคบังคับ (ประถมศึกษาปีที่ 1 – มัธยมศึกษาปีที่ 3)

 ตัวชี้วัดช่วงชั้น เป็นเป้าหมายในการพัฒนาผู้เรียนในระดับมัธยมศึกษาตอนปลาย(มัธยมศึกษาปีที่ 4- 6)

 หลักสูตรได้มีการกำหนดรหัสกำกับมาตรฐานการเรียนรู้และตัวชี้วัด เพื่อความเข้าใจและให้สื่อสารตรงกัน ดังนี้ ว 1.1 ป. 1/2

 ป.1/2 ตัวชี้วัดชั้นประถมศึกษาปีที่ 1 ข้อที่ 2

 1.1 สาระที่ 1 มาตรฐานข้อที่ 1

 ว กลุ่มสาระการเรียนรู้วิทยาศาสตร์

 2.5.7.3 กิจกรรมพัฒนาผู้เรียน

 กิจกรรมพัฒนาผู้เรียน มุ่งให้ผู้เรียนได้พัฒนาตนเองตามศักยภาพ พัฒนาอย่างรอบด้านเพื่อความเป็นมนุษย์ที่สมบูรณ์ ทั้งร่างกาย สติปัญญา อารมณ์ และสังคม เสริมสร้างให้เป็นผู้มีศีลธรรม จริยธรรม มีระเบียบวินัย ปลูกฝังและสร้างจิตสำนึกของการประโยชน์เพื่อสังคม สามารถจัดการตนเองได้ และอยู่ร่วมกับผู้อื่นอย่างมีความสุข กิจกรรมพัฒนาผู้เรียน แบ่งเป็น 3 ลักษณะดังนี้

 1) กิจกรรมแนะแนว

 2) กิจกรรมนักเรียน ประกอบด้วย

 2.1) กิจกรรมลูกเสือ - ยุวกาชาด

 2.2) กิจกรรมชุมนุม

 3) กิจกรรมเพื่อสังคมและสาธารณประโยชน์

 2.5.7.4 การจัดการเรียนรู้

การจัดการเรียนรู้เป็นกระบวนการสำคัญในการนำหลักสูตรสู่การปฏิบัติ มีมาตรฐานการเรียนรู้ สมรรถนะสำคัญของผู้เรียนและคุณลักษณะอันพึงประสงค์ เป็นเป้าหมายสำคัญสำหรับพัฒนาเด็กและเยาวชน

 ผู้สอนต้องพยายามคัดสรรกระบวนการเรียนรู้ จัดการเรียนรู้ เพื่อพัฒนาผู้เรียนให้มีคุณภาพตามมาตรฐานการเรียนทั้ง 8 กลุ่มสาระการเรียนรู้ รวมทั้งปลูกฝังเสริมสร้างคุณลักษณะ
อันพึงประสงค์ พัฒนาทักษะต่าง ๆ อันเป็นสมรรถนะที่ต้องการให้เกิดแก่ผู้เรียน

 2.5.7.5 สื่อการเรียนรู้

 สื่อการเรียนรู้เป็นเครื่องมือส่งเสริมสนับสนุนการจัดการกระบวนการเรียนรู้ ให้ผู้เรียนเข้าถึงความรู้ ทักษะกระบวนการ และคุณลักษณะตามมาตรฐานการเรียนรู้ของหลักสูตรได้อย่างมีประสิทธิภาพ สื่อการเรียนรู้มีหลากหลายประเภท ทั้งสื่อธรรมชาติ สื่อสิ่งพิมพ์ สื่อเทคโนโลยี และเครือข่ายการเรียนรู้ต่าง ๆ ที่มีในท้องถิ่น การเลือกใช้สื่อควรเลือกให้มีความเหมาะสมกับระดับพัฒนาการ และลีลาการเรียนรู้ที่หลากหลายของผู้เรียน

 2.5.7.6 การวัดและประเมินผล

 การวัดและประเมินผลการเรียนรู้ของผู้เรียนต้องอยู่บนพื้นฐาน 2 ประการคือ การประเมินเพื่อพัฒนาผู้เรียนและเพื่อตัดสินผลการเรียน ในการพัฒนาคุณภาพการเรียนรู้ของผู้เรียนให้ประสบผลสำเร็จนั้น ผู้เรียนจะต้องได้รับการพัฒนาและประเมินตามตัวชี้วัดเพื่อให้บรรลุตามมาตรฐานการเรียนรู้ สะท้อนสมรรถนะสำคัญและคุณลักษณะอันพึงประสงค์ของผู้เรียน ซึ่งเป็นเป้าหมายหลักในการวัดและประเมินผลการเรียนรู้ทุกระดับไม่ว่าจะเป็นระดับชั้นเรียน ระดับสถานศึกษา ระดับเขตพื้นที่การศึกษา และระดับชาติ การวัดและประเมินผลการเรียนรู้เป็นกระบวนการพัฒนาคุณภาพผู้เรียน โดยใช้ผลการประเมินเป็นข้อมูลและสารสนเทศที่แสดงพัฒนาการ ความก้าวหน้า และความสำเร็จทางการเรียนของผู้เรียน ตลอดจนข้อมูลที่เป็นประโยชน์ต่อการส่งเสริมให้ผู้เรียนเกิดการพัฒนาและเรียนรู้อย่างเต็มศักยภาพ

 การวัดและประเมินผลการเรียนรู้ แบ่งออกเป็น 4 ระดับ ได้แก่ ระดับชั้นเรียน ระดับสถานศึกษา ระดับเขตพื้นที่การศึกษาและระดับชาติ (กระทรวงศึกษาธิการ, 2551)

**2.6 โครงสร้างหลักสูตรสถานศึกษาโรงเรียนการกุศลของวัดในพระพุทธศาสนา
วัดท่าสะอาด ตำบลท่าสะอาด** **อำเภอเซกา จังหวัดบึงกาฬ**

 **2.6.1 โครงสร้างหลักสูตรชั้นปี**

**ตารางที่ 2.1**

โครงสร้างหลักสูตรสถานศึกษาโรงเรียนการกุศลของวัดในพระพุทธศาสนาวัดท่าสะอาด ตำบล
ท่าสะอาด อำเภอเซกา จังหวัดบึงกาฬ

|  |
| --- |
| ชั้นประถมศึกษาปีที่ 1 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท11101 | ภาษาไทย | 240 |
| ค11101 | คณิตศาสตร์ | 200 |
| ว11101 | วิทยาศาสตร์ | 80 |
| ส11101 | สังคมศึกษา ศาสนา และวัฒนธรรม | 80 |
| ส11102 | ประวัติศาสตร์ | 40 |
| พ11101 | สุขศึกษาและพลศึกษา | 80 |
| ศ11101 | ศิลปะ | 80 |
| ง11101 | การงานอาชีพและเทคโนโลยี | 40 |
| อ11101 | ภาษาอังกฤษพื้นฐาน | 40 |
| รายวิชาเพิ่มเติม |  |
| ส11201 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |
| ชั้นประถมศึกษาปีที่ 2 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท12101 | ภาษาไทย | 240 |
| ค12101 | คณิตศาสตร์ | 200 |
| ว12101 | วิทยาศาสตร์ | 80 |
| ส12101 | สังคมศึกษา ศาสนา และวัฒนธรรม | 80 |
| ส12102 | ประวัติศาสตร์ | 40 |
| พ12101 | สุขศึกษาและพลศึกษา | 80 |
| ศ12101 | ศิลปะ | 80 |
| ง12101 | การงานอาชีพและเทคโนโลยี | 40 |
| อ12101 | ภาษาอังกฤษพื้นฐาน | 40 |
| รายวิชาเพิ่มเติม |  |
| ส12202 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ  | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |

|  |
| --- |
| ชั้นประถมศึกษาปีที่ 3 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท13101 | ภาษาไทย | 240 |
| ค13101 | คณิตศาสตร์ | 200 |
| ว13101 | วิทยาศาสตร์ | 80 |
| ส13101 | สังคมศึกษา ศาสนา และวัฒนธรรม | 80 |
| ส13102 | ประวัติศาสตร์ | 40 |
| พ13101 | สุขศึกษาและพลศึกษา | 80 |
| ศ13101 | ศิลปะ | 80 |
| ง13101 | การงานอาชีพและเทคโนโลยี | 40 |
| อ13101 | ภาษาอังกฤษพื้นฐาน | 40 |
| รายวิชาเพิ่มเติม |  |
| ส13203 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ  | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |

|  |
| --- |
| ชั้นประถมศึกษาปีที่ 4 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท14101 | ภาษาไทย | 200 |
| ค14101 | คณิตศาสตร์ | 160 |
| ว14101 | วิทยาศาสตร์ | 80 |
| ส14101 | สังคมศึกษา ศาสนา และวัฒนธรรม | 80 |
| ส14102 | ประวัติศาสตร์ | 40 |
| พ14101 | สุขศึกษาและพลศึกษา | 80 |
| ศ14101 | ศิลปะ | 80 |
| ง14101 | การงานอาชีพและเทคโนโลยี | 80 |
| อ14101 | ภาษาอังกฤษพื้นฐาน | 80 |
| รายวิชาเพิ่มเติม | 40 |
| ส14204 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ  | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |

|  |
| --- |
| ชั้นประถมศึกษาปีที่ 5 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท15101 | ภาษาไทย | 200 |
| ค15101 | คณิตศาสตร์ | 160 |
| ว15101 | วิทยาศาสตร์ | 80 |
| ส15101 | สังคมศึกษา ศาสนา และวัฒนธรรม | 80 |
| ส15102 | ประวัติศาสตร์ | 40 |
| พ15101 | สุขศึกษาและพลศึกษา | 80 |
| ศ15101 | ศิลปะ | 80 |
| ง15101 | การงานอาชีพและเทคโนโลยี | 80 |
| อ15101 | ภาษาอังกฤษพื้นฐาน | 80 |
| รายวิชาเพิ่มเติม | 40 |
| ส15205 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |

|  |
| --- |
| ชั้นประถมศึกษาปีที่ 6 |
| รายวิชา/กิจกรรม | เวลาเรียน (ชม./ปี) |
| รายวิชาพื้นฐาน | 880 |
| ท16101 | ภาษาไทย | 200 |
| ค16101 | คณิตศาสตร์ | 160 |
| ว16101 | วิทยาศาสตร์ | 80 |
| ส16101 | สังคมศึกษา ศาสนา และวัฒนธรรม | 80 |
| ส16102 | ประวัติศาสตร์ | 40 |
| พ16101 | สุขศึกษาและพลศึกษา | 80 |
| ศ16101 | ศิลปะ | 80 |
| ง16101 | การงานอาชีพและเทคโนโลยี | 80 |
| อ16101 | ภาษาอังกฤษพื้นฐาน | 80 |
| รายวิชาเพิ่มเติม | 40 |
| ส16206 | หน้าที่พลเมือง | 40 |
| กิจกรรมพัฒนาผู้เรียน | 120 |
|  กิจกรรมแนะแนว | 40 |
|  กิจกรรมนักเรียน |  |
|  ลูกเสือ  | 30 |
|  ชุมนุม | 40 |
|  กิจกรรมเพื่อสังคมและสาธารณประโยชน์ | 10 |
| รวมเวลาเรียน | 1,040 |

**2.7 งานวิจัยที่เกี่ยวข้อง**

 **2.7.1 งานวิจัยที่เกี่ยวข้องในประเทศ**

 อรพิณ ศิริสัมพันธ์ (2550, น. 35) ศึกษาเรื่อง การศึกษาพฤติกรรมการเรียนของนักศึกษา คณะศึกษาศาสตร์ มหาวิทยาลัยศิลปากร การวิจัยครั้งนี้มีวัตถุประสงค์ 1) เพื่อศึกษาพฤติกรรมการเรียนของนักศึกษา คณะ ศึกษาศาสตร์ 10 ด้าน จําแนกตามตัวแปร คุณลักษณะ
ที่เกี่ยวข้อง 2) เพื่อเปรียบเทียบ พฤติกรรมการเรียนของนักศึกษา คณะศึกษาศาสตร์ จําแนกตามสาขาวิชา เพศ ผลสัมฤทธิ์ ทางการเรียน รายได้ กลุ่มตัวอย่างที่ นํามาศึกษา ได้แก่ นักศึกษาคณะศึกษาศาสตร์ มหาวิทยาลัย ศิลปากร ปีการศึกษา 2548 จํานวน 176 คน โดยใช้แบบสอบถามเป็นเครื่องมือในการเก็บ รวบรวมข้อมูล สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย
ค่าเบี่ยงเบนมาตรฐาน เปรียบเทียบทดสอบความแตกต่างด้วยสถิติ t-test และ one-way ANOVA ทดสอบรายคู่ด้วยสถิติ LSD (Least Significant Difference) ผลการวิจัยพบว่า 1) การศึกษาพฤติกรรมของนักศึกษา คณะศึกษาศาสตร์ มหาวิทยาลัยศิลปากร นักศึกษามีพบว่า โดยรวมนักศึกษา
มีพฤติกรรมการเรียนเหมาะสม ค่อนข้างมาก เมื่อพิจารณาเป็นรายด้าน พบว่า พฤติกรรมการเรียนมากที่ สุดของนักศึกษาด้านการ รวบรวมข้อมูลและกระตือรือร้นในการหาความรู้ และพฤติกรรมน้อยที่สุดด้านทัศนคติในการเรียน 2) เปรียบเทียบพฤติกรรมการเรียนของนักศึกษา
คณะศึกษาศาสตร์ จําแนกตามสาขาวิชา เพศ ผลสัมฤทธิ์ทางการเรียน รายได้ พบความแตกต่างอย่างมีนัยสําคัญที่ระดับ .05

 ซากีเราะห์ เจ๊ะแว (2552, น. 4) ศึกษาพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 การวิจัยครั้งนี้
มีวัตถุประสงค์ 1) เพื่อศึกษาระดับพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 ในด้านการเตรียมการเรียนการสอน ด้านการจัดกิจกรรมการเรียนการสอน ด้านการใช้สื่อในการเรียนการสอน ด้านการปลูกฝังคุณธรรมและจริยธรรม และด้านการประเมินผลการเรียนการสอน 2) เพื่อเปรียบเทียบพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษา นราธิวาส เขต 2 ที่มี เพศ อายุ ระดับวุฒิการศึกษาสามัญ ระดับวุฒิทางการศึกษาวิชาชีพครู ระดับวุฒิทางการศึกษาอิสลามศึกษา และประสบการณ์ในการสอนแตกต่างกัน กลุ่มตัวอย่างในการวิจัยครั้งนี้ได้แก่ 1) ข้อมูลเชิงคุณภาพได้มาจากการสัมภาษณ์ผู้อำนวยการโรงเรียนแระถมศึกษา สังกัดสำนักงานเขตพื้นที่การศึกษานราธิวาส เขต 2 จำนวน 2 คน 2) ข้อมูลเชิงปริมาณ ได้มาจากกลุ่มตัวอย่างที่ใช้ในหารสอบถาม คือ ครูผู้สอนอิสลามศึกษา จำนวน 86 คน เครื่องมือที่ใช้มนการเก็บข้อมูล คือ แบบสัมภาษณ์และแบบสอบถามซึ่งแบ่งออกเป็น 2 ตอน คือ ตอนที่ 1 เป็นข้อคำถามที่เกี่ยวกับสถานภาพทั่วไปของผู้ตอบแบบสอบถาม ตอนที่ 2 เป็นข้อคำถามที่เกี่ยวกับพฤติกรรมการเรียนการสอนต่าง ๆ ที่ทำการสอบถาม สถิติที่ใช้ในการวิเคราะห์ข้อมูล ประกอบด้วนค่าร้อยละ ค่าเฉลี่ย ค่าเบี่ยงเบนมาตรฐาน ค่าทดสอบที ค่าการทดสอบเอฟ ผลการวิจัยพบว่า 1) ระดับพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 ในภาพรวมอยู่ในระดับมากและเมื่อพิจารณาเป็นรายด้าน พบว่า อยู่ในระดับมากทุกรายการ ยกเว้น ด้านการปลูกฝังคุณธรรมและจริยธรรมอยู่ในระดับมากที่สุด 2) พฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 ที่มี เพศ อายุ วุฒิทางการศึกษาสามัญ วุฒิทางการศึกษาวิชาชีพครู วุฒิทางการศึกษาอิสลามศึกษา และประสบการณ์ในการสอนต่างกันโดยรวมมีพฤติกรรมการเรียนการสอนไม่แตกต่างกัน ส่วนครูอิสลามศึกษาที่เพศต่างกันโดยรวมพฤติกรรมการเรียนการสอนไม่แตกต่างกัน ยกเว้น ด้านการจัดกิจกรรมการเรียนการสอนมีพฤติกรรมการเรียนการสอนแตกต่างกันอย่างมีนัยสำคัญทางสถิติที่ระดับ .01 ครูอิสลามศึกษาที่มีอายุต่างกันโดยรวมมีพฤติกรรมการเรียนการสสอนไม่แตกต่างกันยกเว้น ด้านการปลูกฝังคุณธรรมจริยธรรมที่แตกต่างกันอย่างมีนัยสำคัญทางสถิติที่ระดับ.05 ครูอิสลามศึกษาที่มีวุฒิทางการศึกษาอิสลามศึกษาต่างกันโดยรวมมีพฤติกรรมการเรียนการสอนไม่แตกต่างกันยกเว้นด้านการเตรียมการเรียนการสอนแตกต่างกันอย่างมีนัยสำคัญทางสถิติที่ .05

 เมธี สารดิษฐ์ (2557, น. 20) ทำการศึกษาเรื่อง ศึกษาพฤติกรรมการสอนของครูคณิต ศาสตร์ตามแนวทาง การปฏิรูปการเรียนรู้ของครูในสังกัดสํานักงานเขตพื้นที่การศึกษาประถมศึกษาสิงห์บุรี การวิจัยครั้งนี้มีความมุ่งหมายเพื่อ 1) ศึกษาพฤติกรรมการสอนของครูผู้สอนคณิตศาสตร์ ตามแนวทางการปฏิรูปการเรียนรู้ 4 ด้าน คือ การเตรียมการสอน การจัดกิจกรรมการเรียนการสอน การใช้สื่อ การเรียนการสอน การวัดผลและการประเมินผล 2) เปรียบเทียบพฤติกรรมการสอนของ ครูผู้สอนคณิตศาสตร์ กับระดับการศึกษา และวิชาเอกที่สําเร็จการศึกษา ประสบการณ์ในการสอน คณิตศาสตร์ และตําแหน่งวิทยฐานะ กลุ่มตัวอย่างที่ใช้ในการวิจัยได้แก่ ครูคณิตศาสตร์ในสังกัด สํานักงานเขตพื้นที่การศึกษาประถมศึกษาสิงห์บุรี ปีการศึกษา 2557 จํานวน 152 คน จากตาราง เคร็ชซีและมอร์แกน และสุ่มตัวอย่างตามสัดส่วนของครูคณิตศาสตร์ของโรงเรียน เครื่องมือที่ใช้ ในการวิจัยได้แก่ แบบสอบถามเกี่ยวกับพฤติกรรมการสอนของครูคณิต ศาสตร์ ตามแนวทางปฏิรูป การเรียนรู้ของครูในสังกัด สํานักงานเขตพื้นที่การศึกษาประถมศึกษาสิงห์บุรี มีค่าความเชื่อมั่น เท่ากับ 0.794 วิเคราะห์ข้อมูลโดยหาค่าเฉลี่ย ส่วนเบี่ยงเบนมาตรฐาน และการวิเคราะห์ความ แปรปรวนทางเดียว ผลการวิจัยพบว่า 1. พฤติกรรมการสอนของครูผู้สอนคณิต ศาสตร์ตามแนวทางปฏิรูปการเรียนรู้ 4 ด้าน พบว่า ภาพรวมและรายด้านทุกด้านอยู่ในระดับมาก เรียงลําดับค่าเฉลี่ยพฤติกรรมด้านมากไปน้อย ดังนี้ ด้านการจัดกิจกรรมการเรียนการสอน ด้านการเตรียมการสอน
ด้านการใช้สื่อการเรียนการสอน และด้านการวัดผลและการประเมินผล 2. พฤติกรรมการสอนของครูผู้สอนคณิต ศาสตร์ตามแนวทางปฏิรูปการเรียนรู้ 4 ด้าน เมื่อจําแนกตามระดับการศึกษา วิชาเอกที่สําเร็จการศึกษา ประสบการณ์ในการสอนคณิต ศาสตร์ และตําแหน่งวิทยฐานะ ไม่พบความแตกต่างที่ระดับนัยสําคัญทางสถิติ .05

 เรวัฒน์ ใหมทอง (2558, น. 7) การศึกษาพฤติกรรมการสอนครูคอมพิวเตอร์
ในโรงเรียนระดับ มัธยมศึกษาตอนต้นการศึกษาพฤติกรรมการสอนครูคอมพิวเตอร์ในโรงเรียนระดับ มัธยมศึกษาตอนต้นในครั้งนี้ มีวัตถุประสงค์เพื่อศึกษาพฤติกรรมการสอน ครูคอมพิวเตอร์
ในด้าน การวางแผนและเตรียมการสอน ด้านการจัด บรรยากาศ สภาพแวดล้อม การดาเนินงาน
ในชั้นเรียน ด้านการดำเนินการ สอน ด้านการใช้สื่อการเรียนการสอน ด้านการวัดผลและประเมินผล และ การปฏิบัติงานในห้องปฏิบัติการคอมพิวเตอร์ด้วยการวิจัยแบบผสมผสาน ได้แก่การวิจัยเชิงคุณภาพ ด้วยการวิเคราะห์เอกสาร แผนการจัดการเรียนรู้ งานวิจัย หนังสือตำรา
ที่เกี่ยวข้อง ตลอดจนการใช้วิธีการสังเกตด้วยแบบ สังเกตพฤติกรรมและการวิจัยเชิงปริมาณ
ด้วยวิธีการสำรวจโดยใช้ แบบสอบถาม เครื่องมือที่ใช้ในการวิจัยได้แก่ แบบสอบถามพฤติกรรม
การ สอน แบบสำรวจวิธีและรูปแบบการสอนที่ผู้วิจัยดัดแปลงจากงานวิจัยที่ เกี่ยวข้อง โดยเครื่องมือที่ใช้ได้รับการประเมินด้านเนื้อหาความสอดคล้อง จากผู้เชี่ยวชาญในสาขาที่เกี่ยวข้อง การเก็บรวบรวมข้อมูลได้จากกลุ่ม ตัวอย่างได้แก่ ครูคอมพิวเตอร์ในระดับมัธยมศึกษาตอนต้น ในโรงเรียน ระดับมัธยมศึกษา สังกัดสำนักงานเขตพื้นการศึกษามัธยมศึกษาเขต 42 การศึกษาครั้งนี้เป็นการวิจัยเชิงผสมผสานเพื่อให้ได้มาซึ่งข้อมูลเกี่ยวกับ พฤติกรรมการสอนของครูคอมพิวเตอร์ในด้านต่าง ๆ ข้างต้น ผลของการวิจัย จะนาไปใช้เป็นข้อมูลประกอบการพิจารณาในการปรับปรุงพฤติกรรมการ สอนของครูผู้สอนคอมพิวเตอร์ระดับมัธยมศึกษาตอนต้นต่อไปผลการวิจัยพบว่า พฤติกรรมการสอนของครูผู้สอนรายวิชาเทคโนโลยีสารสนเทศ และการสื่อสาร (คอมพิวเตอร์) ระดับมัธยมศึกษาตอนต้นในโรงเรียนสังกัด สพม.42 ได้พฤติกรรมการสอนที่เหมาะสมสำหรับการเรียนการสอน ทั้งหมด 6 ด้าน ได้แก่ 1) ด้านการวางแผนและเตรียมการสอน 2) ด้านการ จัดบรรยากาศ สภาพแวดล้อม การดำเนินงานในชั้นเรียน 3) ด้านการ ดำเนินการสอน 4) ด้านการใช้สื่อการเรียนการสอน 5) ด้านการวัดและ ประเมินผล และ 6) ด้านการปฏิบัติตนในห้องปฏิบัติงานคอมพิวเตอร์ ดังนั้นพฤติกรรมการสอนของครูคอมพิวเตอร์ทั้ง 6 ด้านจึงมีความสำคัญต่อ การเรียนการสอนของผู้เรียน ดังนั้นความเหมาะสมในด้านพฤติกรรมการ สอนของครูเป็นไปในทางที่ดี การเรียนของผู้เรียนก็จะเป็นไปในทางที่ดี เช่นกัน นอกจากนี้การศึกษาครั้งจะนำไปสู่การวิจัยขั้นต่อไปได้แก่
การ วิเคราะห์กลุ่มปัจจัยพฤติกรรมการสอน เพื่อให้ผู้เชี่ยวชาญรับรอง พฤติกรรมการสอนฯ ต่อไป

 ประภัสวรรณ ตู้แก้ว (2559, น. 9) ศึกษาพฤติกรรมการสอนของครูคอมพิวเตอร์
ในโรงเรียน สังกัดเขตพื้นที่การศึกษา ประถมศึกษานครสวรรค์เขต 1 และนักศึกษาฝึกประสบการณ์วิชาชีพครู สาขาวิชาคอมพิวเตอร์ศึกษา คณะครุศาสตร์มหาวิทยาลัย ราชภัฏนครสวรรค์, การวิจัยนี้มีวัตถุประสงค์ 1) เพื่อศึกษาพฤติกรรมการสอนของครูคอมพิวเตอร์ในโรงเรียน 2) เปรียบเทียบ พฤติกรรมการสอนของครูคอมพิวเตอร์ในโรงเรียนสังกัดเขตพื้นที่การศึกษาประถมศึกษานครสวรรค์ เขต 1 กับนักศึกษา ประสบการณ์วิชาชีพครูสาขาวิชาคอมพิวเตอร์ศึกษาใน 6 ด้าน คือ ด้านการวางแผนและเตรียมการสอน ด้านบรรยากาศ สภาพแวดล้อม การดำเนินงานในชั้นเรียน ด้านการดำเนินการสอน ด้านการใช้สื่อการสอน ด้านวัดผลและประเมินผล ด้านการปฏิบัติงานในห้องปฏิบัติการคอมพิวเตอร์ โดยจำแนกเป็นเพศและสถานภาพ เครื่องมือที่ใช้ในการวิจัยได้แก่ แบบสอบถามพฤติกรรมการสอนของครูคอมพิวเตอร์ กลุ่มตัวอย่างได้แก่ 1) ครูคอมพิวเตอร์ในโรงเรียนสังกัดเขตพื้น การศึกษาประถมศึกษานครสวรรค์เขต1 จำนวน 33 คน 2) นักศึกษาฝึกประสบการณ์วิชาชีพครูสาขาวิชาคอมพิวเตอร์ ศึกษา คณะครุศาสตร์มหาวิทยาลัยราชภัฏนครสวรรค์จานวน 36 คน สถิติที่ใช้ในการวิเคราะห์ข้อมูลได้แก่ค่าเฉลี่ย ร้อย ละ เบี่ยงเบนมาตรฐาน independent t-test ผลการวิจัยพบว่า 1) ครูคอมพิวเตอร์ในโรงเรียนสังกัดเขตพื้นที่การศึกษาประถมศึกษานครสวรรค์ เขต 1 และ นักศึกษาฝึกประสบการณ์วิชาชีพครูสาขาวิชาคอมพิวเตอร์ศึกษามีพฤติกรรมการสอนโดยรวมอยู่ในระดับมาก 2) พฤติกรรมการสอนของครูและนักศึกษาฝึกประสบการณ์วิชาชีพครูในห้องปฏิบัติการคอมพิวเตอร์มีการสอนที่แตกต่างกัน และ ไม่มีปฏิสัมพันธ์กันระหว่างเพศและสถานภาพของกลุ่มตัวอย่างต่อพฤติกรรมการสอนในด้านต่าง ๆ

 **2.7.2 งานวิจัยที่เกี่ยวข้องในต่างประเทศ**

 Renold (1998, p. 50) ได้ศึกษาองค์ประกอบสำคัญในการจัดการเรียนการสอนให้มีประสิทธิภาพในสหราชอาณาจักร โดยศึกษาคุณลักษณะครูที่มีประสิทธิภาพและองค์ประกอบสำคัญของโรงเรียนที่มีประสิทธิภาพ พบว่าครูควรใช้สื่อหลากหลาย ให้มีส่วนร่วมในการจัดกิจกรรมต่าง ๆ สอนโดยยึดหลักความแตกต่างระหว่างบุคคลไม่ใช่สอนตามหนังสือ และโรงเรียนที่มีประสิทธิภาพนั้นครูหรือบุคลากรในโรงเรียนควรมีความเป็นอันหนึ่งอันเดียวกัน การจัดการเรียนการสอนที่ท้าทายความสามารถ มีการจัดสิ่งแวดล้อมที่เหมาะสม มีปฏิสัมพันธ์ที่ดีระหว่างครูกับนักเรียน มีการบันทึกผลการเรียนเพื่อการพัฒนาและให้ผู้ปกครองมีส่วนร่วมในกิจกรรมต่าง ๆ

 Robinson (2000, pp. 61-06A) ได้ศึกษา เรื่อง ความสัมพันธ์ระหว่างความพึงพอใจ
ในการทำงานของครูประถมศึกษา และระดับการปฏิบัติการนิเทศแบบคลินิกที่ใช้ในโรงเรียนที่ครูทำการสอน และยังมีจุดมุ่งหมายเพื่อทราบว่าการเพิ่มการปฏิบัติการนิเทศแบบคลินิกจะเพิ่มความพึงพอใจให้กับครูได้หรือไม่ พบว่า โรงเรียนที่มีระดับการปฏิบัติการนิเทศแบบคลินิกอยู่ในระดับสูงและระดับปานกลาง มีความแตกต่างกันอย่างมีนัยสำคัญต่อความพึงพอใจในการทำงานของครู และยังแนะนำให้เพิ่มการใช้การนิเทศแบบคลินิกเพื่อเพิ่มความพึงพอใจในการทำงานของครู

 Kelton (2002, p. 101) ได้ศึกษา เรื่­อง ความสัมพันธ์ระหว่างลักษณะการนิเทศของผู้บริหารโรงเรียนกับบทบาทพฤติกรรมของผู้บริหาร พบว่า ผู้บริหารโรงเรียนระดับประถมศึกษาและระดับมัธยมศึกษาไม่มีลักษณะของผู้ให้การนิเทศโดยตรง และมีข้อด้อยในเรื่องของพฤติกรรมการนิเทศไม่มีการนิเทศอย่างต่อเนื่อง ซึ่งสอดคล้องกับสมมติฐานการวิจัยว่ามีจุดด้อยอย่างไม่มีนัยสำคัญทางสถิติ

 จากการศึกษางานวิจัยที่เกี่ยวข้องทั้งในประเทศและต่างประเทศสรุปได้ว่า พฤติกรรมการสอนของครูประถมศึกษานั้นต้องเข้าใจในวิธีการหรือหลักการ เช่น เตรียมการสอน การจัดกิจกรรมการเรียนการสอนที่เหมาะสม การรู้จักวิธีจูงใจและเสริมแรงทางการเรียนให้แก่ผู้เรียนตลอดถึงการรู้จักการใช้สื่อการเรียนการสอน เป็นต้น

 นอกจากนี้ข้อคิดและผลงานการวิจัยของนักวิชาการต่าง ๆ ที่ผู้วิจัยได้รวบรวมมานี้ ยังถือเป็นส่วนหนึ่งที่ได้สร้างความรู้ความเข้าใจและให้แนวทางในการปรับปรุงและพัฒนาเทคนิคการสอนตามแนวทางการปฏิรูปการศึกษา ซึ่งผลวิจัยนี้จะสามารถนำไปเป็นข้อมูลแก่คณะครูในโรงเรียน
ในการประเมินปรับปรุงการจัดการเรียนการสอนให้กับนักเรียน ได้มีพัฒนาการที่ดีขึ้นและมีการจัดการเรียนการสอนที่มีประสิทธิภาพต่อไป